ئێران داینامۆی سەرەکیی ناسەقامگیرکردنی ناوچەیە – کوردستان و کورد\nئێران داینامۆی سەرەکیی ناسەقامگیرکردنی ناوچەیە\nبەرواری بڵاو کردنەوە 2018/11/07\nکاربەدەستێکی پێشووی سی ئای ئەی: ئێران داینامۆی سەرەکیی ناسەقامگیرکردنی ناوچەیە\nجێروزاڵم پۆست – یوسی مێلمەن\nلە یەکەم وتووێژیدا لەگەڵ ڕۆژنامەنووسێکی ئیسڕائیلی، کاربەدەستێکی پایەبەرزی پێشووی سی ئای ئەی پێشبینیی ئەوە دەکا کە ڕێژیمی ئێران لە کۆتاییدا دەڕووخێ.\nپۆلێنکردنی نۆرمەن ڕائول شتێکی دژوارە. هەندێک جار ئەو وەک لیبڕاڵێک قسە دەکا و هەندێک جار وەک کۆنەپارێزێک. لەگەڵ ئەوەشدا هیچ ناتەباییەک لەنێوان ئەو دوو بەرداشتە دژ بە یەکانەدا نییە. بەرداشتی ساکار ڕووڕاستییە و بۆ مرۆڤێکی ڕاستەقینەی نێو دەزگای هەواڵگریی هیچ سامانێک لە پیشەی ئەودا بەنرختر لە ڕووڕاستی نییە. ڕەنگبێ باشترین شێوە بۆ باس لە دیمەنی پیشەیی ئەو، قەرزکردنی ئەو دەستەواژە عیبرییە بێ، کە هەر دوو خووخدەی کۆتر و باشووی هەن. ڕەنگبێ شتێک وەک «کۆشوو.»\nڕائول ٣٤ ساڵ لە بەڕێوەبەرایەتیی ئۆپەراسیۆنەکانی سی ئای ئەی (کە له پێشدا بە ناوی خزمەتگوزاریی شاراوەی بەرگریی دەناسرا) بە ئەرکی جیاواز لە مەیداندا و لە ئاستی بنکەی سەرەکیدا کاری کردووە، لە پەیوەندی لەگەڵ ڕۆژهەڵاتی نێوەڕاستدا، لە ناویاندا ئەرکی بەڕێوەبەریی چەندین بەرنامەی پەیوەندیدار بە ئێرانی ڕاپەڕاندووە. لەو ساڵانەدا، ئەو وەک «بەڕێوەبەری هەواڵگریی نەتەوەیی لەبارەی ئێران» لە بنکەی بەڕێوەبەریی هەواڵگریی نەتەوەیی خزمەتی کردووە. کۆی لێکدانەوەی وردی ئەو لەبارەی ڕێککەوتنی ئەتۆمیی لەگەڵ ئێران، کە لەو دواییانەدا وڵاتە یەکگرتووەکان جێی هێشت، باشترین پێناسەکەی دەتوانین بڵێین ئەوەیە کە هەر کەسەو لە ڕوانگەی خۆیەوە بەرداشتی لەبارەیدا هەیە.\nبە هۆی ئەزموونی بەربڵاوی لە سەر ڕۆژهەڵاتی نێوەڕاست، ئەو زانیارییەکی باشی لەبارەی کۆمەڵگەی هەواڵگریی ئیسڕائیل هەیە و زۆر لە کاربەدەستە پایەبەرزەکانی پێشوو و ئێستای، لە نێویاندا بەرپرسی مووساد مەئیر داگان، تامیر پاردۆ و یوسی کۆهێن و سەرۆکەکانی هەواڵگریی سەربازیی وەک ئامۆن یادلینی لە نیزیکەوە دیتووە.\nئەوە یەکەم وتووێژیەتی لەگەڵ ڕۆژنامەنووسێکی ئیسڕائیلی. ئێمە مانگی ڕابردوو لە هۆتێلێک لە شاری نیۆیۆرک چاوپێکەوتنمان هەبوو. ئەو بۆ بەڕێوەبردنی پانێلێک لە کۆنفڕانسێکدا کە لەلایەن «یەکگرتوو دژی ئێرانی ئەتۆمی»، ڕێکخراوێکی مەدەنی دوولایەنە پێکهاتوو لە سێناتۆرەکانی پێشووی وڵاتە یەکگرتووەکان، سیاسەتوان و کاربەدەستانی هەواڵگریی، هەروەها کەسایەتیی ئوڕووپایی و ڕۆژهەڵاتی نێوەڕاستی، لەناویاندا کۆچکردوو مەئیر داگان و سەرۆکی دەزگای هەواڵگریی ئاڵمان بی ئێن دی (سرویسی هەواڵگریی فێدڕاڵ) ئاگوست هەنینگ، هاتبووە ئەم شارە.\nڕێکخراوی «یەکگرتوو دژی ئێرانی ئەتۆمی» دە ساڵی پڕ دەکرد و بۆ ڕێزگرتن لەو یادە، چەند میوانی پایەبەرز لە کۆنفرانسەکەدا وتاریان پێشکەش کرد. لەنێویاندا سەرۆکی ئێستای مووساد یوسی کۆهێن، وەزیری کاروباری دەرەوەی عەڕەبستانی سعوودی عادڵ ئەلجوبەیر، جێگری وەزیری کاروباری دەرەوەی یەمەن خالید ئەلیەمەنی، باڵوێزانی بەحرەین و ئیماڕات لە وڵاتە یەکگرتووەکان، سێناتۆرانی پێشووی وڵاتە یەکگرتووەکان جۆزێف لیبێرمەن و برایان هووک نوێنەری وەزارەتی کاروباری دەرەوە بۆ پرسی ئێران.\nڕائول گوتی، «ڕێککەوتنە ئەتۆمییەکەی ئێران هیچ دوورە دیمەنێکی نییە، لە ڕوانگەی لایەنگرانییەوە ڕێککەوتنەکە ئامانجی خۆی پێکا: ئێرانییەکان ڕێئاکتۆری بەرهەمهێنانی پلۆتۆنیۆم لە ئەراکیان لێک هەڵوەشاند، بەشێکی بەرچاوی سانتریفیووژەکانیان کۆ کردنەوە و ئۆرانیۆمە پیتێنراوەکەیان هەناردەی دەرەوە کرد. بەرنامەی ئەتۆمیی ئێران لە ژێر چاودێریی پشکنێنەرترین بەرنامەی لێکۆڵینەوەی نێونەتەوەیی دایە و هیچ بەڵگەیەک لەبارەی دوایین هەنگاو بۆ درووستکردنی بۆمبی ناوەکی نییە. بەو پێناسەیە، ڕێککەوتنەکە سەرکەوتوو بووە. ئەوانی کە دژی ڕێککەوتنەکەن هەندێک جار وێدەچێ نەیانهەوێ ددان بەو دەستکەوتە ڕاستەقینانە دابنێن.»\nڕوانگەکەی دیکە چییە؟\nئەوانەی کە پێیان وابوو ڕێککەوتنەکە دەرگای دونیا بەرەوڕووی ئێران دەکاتەوە و ئەو هان دەدا کە ببێتە ئەکتەرێکی بەرپرسیارتر، هەڵە بوون. ئەوان دەڵێن ئێران پێویستی بە کاتی زۆرترە بۆ ئاڵوگۆڕ. ڕەنگبێ وابێ، بەڵام دەبێ چەند ساڵ ڕاوەستین تا ئێران دەست لە پشتگیریکردنی تێرۆریزم هەڵگرێ؟ ئەگەر تۆ لەو ناوچەیە بژی و قوربانیی ڕۆژ لە دوای ڕۆژی تێرۆریزم و هێرشی مووشەکیی بێ، شتێکی ئاساییە کە ناتوانی ئەو هەڕەشانە دژی خەڵکەکەت تەحەممول بکەی، بەو هیوایە کە ئێران دەگۆڕێ»!\nهەڵوێستی دڵخواز کە دەبێ بگیرێتە بەر چییە؟\nئەگەر ئێران دەیهەوێ یارمەتیی حوسییەکان بکا، دەبێ یارمەتیی مرۆیی لە ڕێگای نەتەوە یەکگرتووەکانەوە بنێرێ نەوەک مووشەک. ئاکارەکانی ئێران کێشەکەیان قووڵتر کردووەتەوە و بۆتە هۆی ئازارچێشتنێکی مەترسیدار بۆ خەڵکی یەمەن. ئێران پشتگیریی زیاتر لە جینێک میلیشیای شیعە و سوننی و تاقمی تێرۆریستیی لە ناوچەدا دەکا. ئەو تێکنۆلۆژیی پێشکەوتووی مووشەکیی بڵاو کردۆتەوە. هیچ شک و گومانێک لەوەدا نییە کە ئێران داینامۆی سەرەکیی ناسەقامگیر کردنی ناوچە و کۆمەڵگەی نێونەتەوەییە. ئەوە دەبێ کۆتایی پێبێ و ئێران دەبێ ناچار بکرێ کە ئاکاری خۆی بگۆڕێ.\nڕائول لەسهر باسکردن لە مهڕ خۆی دوو دڵە و پێی ناخۆشە کە من لە بارەی پێشینەی بنەماڵەیی ئەو پرسیار دەکەم. بە کورتی، ئەو لە شارێکی بچووکی کانزایی لە باشووری ڕۆژهەڵاتی پێنسیلڤانیا لە بنەماڵەیەک، کە هەمیشە هەستی خزمەتکردن بە کۆمەڵگە و وڵاتیان هەبووە، لەدایک بووە. ئەندامانی بنەماڵەکەی لە شەڕە مەزنەکانی ئامریکا لە سەدەی ڕابردوودا جەنگاون: دوو شەڕی جیهانیی و شەڕەکانی کۆرە و ڤییەتنام. لە بنەماڵەکەیدا فێر کراوە کە ئەو دەبێ هەمیشە دژی مرۆڤە شەیتانی و خراپەکان بجەنگێ. ئەو لە کالێجێکی بچووک بەدوای خولیای خۆی بۆ مووزیک دەستی بە خوێندن کرد بەڵام مێژووی دیتەوە و جیهان بەرەو ڕووی کرایەوە. کاتێک کە لە کالێج بوو سی ئای ئەی پێی زانی و کردیانە ئەندامی خۆیان.\nئەو خۆی لە باس لەبارەی کۆمەڵگەی هەواڵگریی بوارد، بەڵام لە سەرچاوەی دیکەوە بۆم دەرکەوت کە لەکاتی ساڵانی دوور و درێژی خزمەتکردندا ئەو وەک جاسووسی نهێنی، بەرپرسی وێستگە و تا پلەی بەرز وەک بەڕێوەبەری بەشی ڕۆژهەڵاتی ناوین کاری کردووە. لە ٢٠٠٨، ئەو پێشنیاری پێ کرا کە لە بەڕێوەبەریی هەواڵگریی نەتەوەییدا کار بکا، کە لە ٢٠٠٥ لە لایەن جۆرج دەبلیوو بووش بۆ باشترکردنی هاوکاریی لە نێوان ئۆرگانە جیاجیاکانی کۆمەڵگای هەواڵگریی وڵاتە یەکگرتووەکان، دامەزرا. دووبارە ڕێکخستنەوەکە ئاکامی ڕووداوی کارەساتباری یازدەی سێپتامبر بوو، کە دەزگا هەواڵگرییەکانی وڵاتە یەکگرتووەکان لە دیتنەوە و پێشگرتن بە ڕووداوەکەدا ناسەرکەوتوو بوون. بە واتایەکی کرداریی، ئەو کاربەدەستی پایەبەرزی بەرپرس بۆ ئیدارەکردنی پلانە هەواڵگری و ئۆپەراسیۆنەکانی وڵاتە یەکگرتووەکان دژی ئێران بوو.\nلە ماوەی ٩ ساڵ خزمەت لەو بەرپرسایەتییەدا، ئەو شاهیدی پتەوتر بوونی پەیوەندیی و هاوکارییەکانی نێوان کۆمەڵگای هەواڵگریی ئیسڕائیل و وڵاتە یەکگرتووەکان بوو بۆ پلەیەک کە تا ئێستا نەدیتراوە. دەکرێ شیمانەی ئەوە بکرێ کە ئەو لەو کاتەدا ئاگای لە گشت نهێنییەکانی نێوان هەر دوو وڵات بووە.\nهەواڵنێرییە نێونەتەوەییەکان باسیان کردووە کە سی ئای ئەی و مووساد ئۆپەراسیۆنی هاوبەشیان بەڕێوە بردوون، لەناویاندا کوشتنی عیماد موغنیە، گەورە تێرۆریستی حیزبوڵڵا، و دەزگای هەواڵگریی ئەو دوو وڵاتە ئەو ماڵوێرەیان [بەرنامەی کامپیۆتێر کە ئەرکی سیخوڕیی و خرابکاریی بەڕێوە دەبا] بەرهەم هێنا و خستیانە نێو کامپیۆتێرەکانی پەیوەندیدار بە پیتاندنی ئۆرانیۆم لە ئێران و هەروەها ئۆپەراسیۆنی بوێرانەی دیکەیان لە چوار دەورەی دونیا بەڕێوە بردوون.\nکاتێک کە هەوڵم دا لەبارەی ئەو جۆرە ئۆپەراسیۆنانە پرسیاری لێ بکەم، جوابەکەی بەئەدەبانە بەڵام قایم بوو. ئەو گوتی «من باسی کاری ڕابردوو لەنێو کۆمەڵگەی هەواڵگریدا ناکەم».\nسەرۆکی پێشووی مووساد، تامیر پاردۆ، کە ڕائول زۆر باش دەناسێ، پێی گوتم کە «نۆرمەن کوڕێکی گەلێک ژیرە. ئەو ڕۆژهەڵاتی نێوەڕاست زۆر چاک دەناسێ. ئەو شیکاریکەرێکی زۆر لێهاتوویە و ئهمن ئەوی وەک دۆستێکی ڕاستەقینەی ئیسڕائیل دەناسم. هەموو چاوپێکەوتنەکان لەگەڵ ئەو لە ڕاددەبەدەر سەرنجڕاکێش بوون». دوای خانەنشین بوون لە سێپتامبری ٢٠١٧، ڕائول لە کەرتی تایبەتدا دەستی بەکار کرد و چووە نێو «یەکگرتوو دژی ئێرانی ئەتۆمیی».\nبۆچوونت لە بارەی دەستبەسەر داگرتنی ئارشیوی ئەتۆمیی ئێران لەلایەن مووسادەوە چییە؟\n«من تەنیا ئەو شتانە دەزانم کە لە مێدیاکاندا خوێندوومنەوە. بەڵام بێگومان شتەکان وێدەچێ بیسەلمێنن کە ئێران لە کۆتاییدا بژاردەی پڕۆگرامی چەکی ئەتۆمیی لە داهاتوودا بۆخۆی پاراستووە».\nبە ئەزموونی بەربڵاوی خۆت، شێوەی کار و ئۆپەراسیۆنەکانی ئێران کامانەن؟\nئێران کەڵک لەو شتە وەردەگرێ کە پێی دەڵێن شەڕی هایبرید یا تاکتیکی زۆنی بۆر. لە ئێران، لەوانەیە کە ڕێبەری گەورە بە ئەوانی ژێردەستی بڵێ ڕیسکی تێوەگلان لە کێشەی مەزن مەکەن، بەڵام لەژێر ئەو ئاستەدا دەتوانن بە شێوەیەکی شەڕئەنگێزانە وەجووڵێن. ئەوە ڕێگا بە ئێران دەدا کە بە خێرایی جووڵە بکا، بە پێچەوانەی ڕۆژئاوا کە هەر هەنگاوێک دبێ زۆر بە وریاییەوە لە لایەن سیاسەتوانەکان و کۆنگرەوە چاودێریی بکرێ.\nمۆدێلێکی ئەوتۆ بە کردەوە چۆن لە مەیداندا جێبەجێ دەکرێ؟\nئێران بە قووڵی لە عێڕاق، سووریە، لوبنان و یەمەن چالاکە. وا دێتە بەرچاو کە ئاکارە شەڕئەنگێزەکانی ئێران لە ناوچەدا شەڕێکی ئاسایی کردووهتە دووبەش: ئۆپەراسیۆنی زەمینی و ئۆپەراسیۆنی هەوایی فڕۆکەی بێ فڕۆکەوان لە هەندێک وڵات، ئۆپەراسیۆنی هێزی دەریایی لە دەریای سوور، هێرشی سایبری دەورەیی. چونکە ئەو ئاکارانە بەسەر هێنده شوێناندا دابەش بوون، ڕۆژئاوا و نەتەوە یەکگرتووەکان کێشەکە پاشگوێ دەخەن. بەڵام لەگەڵ ئەوەشدا خەڵک دەمرن.\nبەڵام ئەوە نییە کۆمەڵگەی نێونەتەوەیی گەمارۆی خستوونە سەر ئێران؟\nویلایەتە یەکگرتووەکان و ڕۆژئاوا چەندین گەمارۆیان خستوونە سەر ئێران لەبەر تێوەگلانی لە تێرۆریزم، تەقاندنەوەی چوار باڵوێزخانە [لە بەیروت]، و هێرشی مووشەکیی دژی عەڕەبستانی سعوودی. بەڵام ئەو گەمارۆیانە هێشتا لەو ئاستەدا نین کە شوێن دانێنە سەر بڕیاردانی ئێران. لەوانەیە ئێمە ئۆپەراسیۆنەکانی ئێران و حیزبوڵڵامان هێواش کردبنەوە، بەڵام هێشتا ماویەتی تا بیانوەستێنین.\nڕەنگبێ دیپلۆماسی لە گەمارۆیان باشتر بێ؟\nلە کاتی مشتومڕ لەبارەی داهاتووی ڕێککەوتنەکە، من لام وابوو کە دەبوو ڕێککەتنەکە جێ نەهێڵین و لەگەڵ هاوپەیمانەکانمان کار بۆ فشارهێنان بۆ سەر ئێران بکەین. ویلایەتە یەکگرتووەکان نابێ وا بێتە بەرچاو کە دژی ئێران بە تەنیایە.\nکەوابوو سیاسەتی ترامپ هەڵەیە؟\nمن باسی سیاسەت ناکەم. ئێمە دەبێ لەبیرمان بێ کە ناڕەزایەتییەکانی سەرۆککۆمار ترامپ بەرامبەر بە ڕێککەوتنەکە شتێکی دەگمەن نین. بەشێکی زۆر لە ئەندامانی کۆنگرە، لە نێویاندا دێموکراتەکان، ئەو بۆچوونانەیان لە کاتی مشتومڕ لە سەر ڕێککەوتنە ئەتۆمییەکە هەبوو. من پێموایە کە ئێمە پێویستە لەگەڵ ئوڕووپا و هاوپەیمانەکانی دیکە کار بکەین، بەڵام ئەوە شتێکی عەقڵانی نییە ڕێگا بە ئوڕووپا بدرێ فشارخستنە سەر ئێران وەدوا بخا. گەمارۆ تازەکان زەخت لەسەر ئێران زیاد دەکەن. ئێران شوێنێکی هێندە پڕ دەسکەوت نییە بۆ مامەڵەی مەزن و، کۆمپانیا گەورەکان ناتوانن ڕەوایی بە هەڵبژاردنی بازاڕی سەخت، ناخۆش و گەمارۆلێدراوی ئێران لە جیات وڵاتە یەکگرتووەکان بدەن.\nکاردانەوەی گەمارۆکان بۆ سەر ئێران چی دەبێ؟\nئێران بەرەوڕووی چالشی هاوکاتی وەها بۆتەوە کە لە ڕابردوودا وێنەیان نەبووە. ئەو چالشانە لە ئاستی دێموگرافی، ئابووری، ژینگەیی، کۆمەڵایەتی و سیاسین. تووشی بێ ئاوییەکی مەزن بۆتەوە، و دۆخی ڕێگاوبانەکان زۆر خراپن. بەڵام ئێران بۆخۆی خۆی تووشی ئەو گیروگرفتانە کردووە. ئەو بڕیاری دا کە نەوتەکەی لە جیات بەکارهێنان بۆ ڕێگاوبان و یارمەتیدانی خەڵکی مەدەنیی خۆی، بنێرێ بۆ سووریە. بە گشتی نەوەی لاوی ئێران متمانەیان بە دەوڵەت نەماوە و زۆریان وڵات جێ دەهێڵن. کۆچی مێشکەکان چالشێکی دیکەیە.\nهۆی هاتنی ئێران بۆ سەر مێزی وتووێژ ئەوە بوو کە خەریک بوو هەرەس بێنێ؟\nهیچ بەڵگەیەک لەبەر دەستدا نییە کە ئێران لە کاتی هاتنە سەر مێزی وتووێژ خەریک بوو هەرەس بێنێ. ئەوان لە ژێر زەختێکی گەورەدا بوون و بۆیە هاتنە سەر مێزی وتووێژ تا بزانن دەتوانن چ مامەڵەیەک بکەن.\nهەواڵگریی ئیسڕائیل ئیددیعا دەکا کە ئێران ٦-٣ مانگ لە بەرهەمهێنانی بۆمب دوور بوو؟\nبە گوێرەی گەلێک ڕاپۆرتی مێدیاکان، ئەوە درووستترە کە بڵێین ئێران تەنیا چەند مانگ لەوە دوور بوو کە هێندە ئۆرانیۆمی زۆر پیتێندراوی هەبێ کە بەشی بۆمبێک بکا. کاری زۆرتر پێویست بوو تا خودی بۆمبەکە درووست بکەن.\nدەتوانی ئامانجەکانی گەمارۆکان پێناسە بکەی؟\nگەمارۆکان دەبێ ببنە هۆی یەکلابوونەوەی ڕێبەرانی ئێران. کامیان پێ باشترە: دەستێوەردان لە ناوچە یا سەقامگیریی ئابووری و سیاسی لە نێوخۆ. لەبەر ئەو هۆیە، من پشتگیریی لە سیاسەتی گەمارۆی بەهێزتر دەکەم.\nئێران بەهەمان شێوە ڕووبەڕووی کێشەی جێنشینیی خامنەییش بۆتەوە. کێ جێگای ڕیبەری گەورە بگرێتەوە و کام شۆڕش بۆ ئەو بە میرات بەجێ دەمێنێ؟ ئەو پرسە دەبێ ڕێبەری گەورەی ئێستا زۆر نیگەران بکا. ئێرانییەکان هەروەها بەرەو هەڵبژاردنی پاڕلمان لە ٢٠٢٠ و هەڵبژاردنی سەرۆککۆماریی لە ٢٠٢١ دەچن. خەڵکی ئێران دەتوانن کەڵک لەو دەرفەتانە بۆ گۆڕینی دەوڵەت وەرگرن.\nمن پێموایە کە ڕێژیم لە کۆتاییدا دەڕووخێ بەڵام توانایی کەڵکوەرگرتنی لە توندوتیژیی کاری پێشبینیکردنی کاتی ڕووخان دژوار دەکا. من دەزانم کە کاتێک ئەوە قەوما، هیچ کەس پێی سەیر نابێ.


خوێندنه‌وه‌ی كتێبی شاعیره‌كان – Knwe.org\nسەرەکی » ئەدەب - سێبەر و سایە » خوێندنه‌وه‌ی كتێبی شاعیره‌كان\nخوێندنه‌وه‌ی كتێبی شاعیره‌كان\nرۆژئاوای نوێ له دیدی زۆربه‌مانه‌وه، به‌تایبه‌ت ئه‌وانه‌ی كه تێیدا نه‌ژیاون، رۆژئاوایه‌كه خاڵی له شیعر، زۆرجار ده‌بیستین و ده‌ڵێن باوی شیعر نه‌ماوه، یان ده‌ڵێن ئه‌وروپا زۆرتر گرنگی به رۆمان ده‌دات، ده‌شێ ئه‌مه جۆرێك له قه‌زاوه‌تی نائاگایی بێت، ئه‌وه‌تانی شاعیرێكی وه‌كو پایك مالینۆڤسكی كه گه‌نجێكی دانیماركییه و خاوه‌نی چه‌ند كتێبێكی شیعرییه و شیعره‌كانی جێگه‌ی بایه‌خن، ئه‌و هێشتا له چه‌قی رۆژئاوایه‌كی جه‌نجاڵ و سارد و ساواقه‌وه خه‌یاڵی گه‌رمی شیعر مه‌ستی كردووه و درێژه به نووسینی شیعر ده‌دات.\nپایك مالینۆڤسكی شاعیری نه‌وه‌ی نوێی دانیماركی، له ساڵی 1974 كۆپنهاگن له دایكبووه، هاوكات له رادیۆدا كاری كردووه و له‌پاڵ ئه‌وه‌شدا هه‌م شیعری نووسیوه و هه‌م شیعری بۆ دانیماركی وه‌رگێڕاوه، نووسه‌ری سێ به‌رهه‌می شیعرییه، ئه‌وانه‌ش رۆمانی خه‌یاڵ و كتێبه گه‌وره‌كه‌ی خه‌ونی دانیماركییه‌كانه و سێیه‌م كتێبی شاعیره‌كانه كه ئێستا وه‌رگێڕدراوه‌ته سه‌ر زمانی كوردی و له كتێبخانه‌كانی كوردستاندا هه‌یه و خوێنه‌ری كورد ده‌توانێ ئه‌م شاعیره بناسێ. ئه‌م كتێبه له‌زنجیره بڵاوكراوه‌كانی كتێبی نووسیاره و شاعیر و نووسه‌ر ئالان په‌ری وه‌ریگێڕاوه بۆ سه‌ر زمانی كوردی.\nئه‌م كتێبه ده‌قێكی واڵایه له دووتوێی 118 لاپه‌ڕه‌دا، كۆی به‌رهه‌مه‌كه یه‌ك شیعری درێژی كراوه‌یه، له‌م ده‌قه كراوه‌یه‌دا خوێنه‌ر به‌شوێن پێی گێڕانه‌وه‌یه‌كدا ده‌ڕوات و به نێو دنیای شیعر و بیروبۆچوونی شاعیران، له‌م ده‌قه‌دا كه جۆرێك له گێڕانه‌وه زاڵه به‌سه‌ریدا، قسه‌ی ئاسایی تێده‌كه‌وێت، ئه‌م شێوازه لای خۆمان زۆرتر مامۆستا شێركۆ بێكه‌س كاری له‌سه‌ر ده‌كرد، پایك مالینۆڤسكیش له‌م دیوانه‌دا هه‌ر به‌و نه‌فه‌سه كاری كردووه، شیعر ده‌زووله‌ی گێڕانه‌وه‌یه، له زۆر شوێندا ده‌بێت به‌گێڕانه‌وه‌یه‌كی ئاسایی، هاوكات بیروبۆچوونی شاعیر سه‌باره‌ت به ژیان و فیكر و دنیا ده‌بینین، به‌جۆرێك ئه‌م شیعره درێژه په‌یوه‌ستكردنی شاعیره به دنیاوه، شاعیر به‌هه‌موو شتێكی بوونه‌وه ده‌به‌ستێته‌وه، شیعر و ده‌روون و سێكس و كۆمه‌ڵگه و سیاسه‌ت، شاعیر و خێزان، شاعیر و ده‌وڵه‌تمه‌داری. كۆی ئه‌م ئه‌زموونه په‌یوه‌ست كردنه‌وه‌ی شاعیره به هه‌موو شته‌كانی بوونه‌وه، هاوكات له پاڵ ئه‌و نه‌فه‌سه له شیعر كه تێكه‌ڵه‌یه‌كه له گێڕانه‌وه، نووسه‌ری كتێبه‌كه به‌رده‌وام زانیاری له باره‌ی شوێن و كه‌سایه‌تییه‌كانی دنیا له هونه‌رمه‌ند و نووسه‌ر و ده‌دات، یان ئه‌وه‌یه خودی شاعیر سه‌رسامه به‌و كه‌سانه‌ی كه‌وا باسیان ده‌كات. شیعر له‌م به‌رهه‌مه‌دا خودی ژیانه، به هه‌موو لق و پۆپه‌كانییه‌وه، په‌یوه‌سته به‌هه‌موو شتێكی گه‌ردوونه‌وه، شیعر موسافیره به‌سه‌ر كه‌لله‌سه‌ری ستالیندا ده‌چێته روسیای به‌لشه‌فی، ده‌چێته ئه‌فغانستانێكی وێران، له‌گه‌ڵ ئه‌و جووله‌كانه‌ی كه كاتی خۆی له دانیماركه‌وه هه‌ڵهاتوون بۆ سوید جارێكی تر ده‌گه‌ڕێته‌وه بۆ دانیمارك، شیعر ده‌چێته هایتی و چیرۆكی غه‌مه قووڵه‌كه‌ی ده‌گێڕێته‌وه، له هاوشانی یه‌حیا حه‌سه‌نی شاعیر فه‌له‌ستینی گه‌شت ده‌كات بۆ رۆژهه‌ڵاتی خوێن و مه‌رگ. باسی شۆڕشی مه‌خمه‌ڵی ده‌كات، شاعیر گه‌لێك وڵات ده‌گه‌ڕێ و زۆر به خێرایی راگوزه‌رێك ده‌كات به‌نێو روداوه‌كانی دنیادا و وێنه‌یه‌ك له دنیایه‌كی به‌رین و جه‌نجاڵ له رابردوو و تازه له رۆحی شیعردا ده‌كێشێت. به‌گشتی ئه‌م ئه‌زموونه په‌ی به‌گێڕانه‌وه‌ی مێژوو، تراژیدیا.. ده‌بات، ده‌یه‌وێت له‌و هه‌ناسه كورتانه‌دا وێنه‌یه‌كی دنیا له چاوی شاعیره‌وه نیشان بداته‌وه. شاعیر له دێڕێكدا ده‌گه‌ڕێته‌وه بۆ خوێنبارینی رابردوو له پێچێكی دنیا، له دێرێكی تردا باسی دنیای تازه و ته‌كنه‌لۆژیا ده‌كات. له دێرێكدا باسی ره‌وتی رۆیشتنی مێرووله ده‌كات به‌شوێن شیرینیدا، له دێرێكی تردا باسی له خۆكوشتنی شاعیر ده‌كات، له دێرێكی تردا وێنه‌ی شاعیرێك نیشان ده‌دات مژوڵی حه‌زه سێكسییه‌كانێتی و له دۆخێكی پۆرنۆییدا ده‌ژی.\nشێوازی نووسینی ئه‌م دیوانه وه‌ك پێشتریش ئاماژه‌م پێدا ده‌قێكی واڵایه، شاعیر وابه‌سته نییه به یه‌ك شێوه له گێڕانه‌وه، له هه‌ندێك شوێندا رسته‌كان كورتن و له هه‌ندێك شوێنی تردا درێژن، گێڕه‌ره‌وه چه‌ند په‌ڕه‌گرافێك ده‌گێڕێته‌وه. بۆ نموونه له لاپه‌ڕه 82 گێڕانه‌وه به خێرایی ده‌ڕوات و باسی خانمه شاعیرێك ده‌كات ته‌مه‌نی سی و هه‌شت ساڵه و وجاخ كوێره، شووی نه‌كردووه. گێڕانه‌وه له باسی ئه‌م ژنه شاعیره‌دا باس له‌وه ده‌كات كه ئه‌م خاتوونه شیعرێكی درێژی بۆ به‌خێوكه‌ره‌كه‌ی نووسیوه، لێره‌شدا دیسانه‌وه ده‌گه‌ڕێته‌وه بۆ جینۆسایدی جووله‌كه، له رێگه‌ی به‌خێوه‌كه‌ری ژنه وجاخ كوێره‌كه‌وه ده‌یه‌وێت باسی هه‌ڵهاتنی جووله‌كه‌كانی ڤییه‌نا بكات له ساڵی 1938. یان له لاپه‌ڕه 102 دا له رێگه‌ی گێڕانه‌وه‌وه باس له په‌یوه‌ندییه‌كی زۆر جوان ده‌كات له نێوان خانمه شاعیرێك و مێشێك، كه سه‌ره‌تا شاعیره‌كه ویستویه‌تی مێشه‌كه بكوژێ، به‌ڵام دوایی پێچه‌وانه ده‌بێته‌وه و ده‌بن به هاوڕێ، شاعیر لێره‌دا له كه‌شێكی گه‌ردوونیدا ئیش له‌سه‌ر په‌یوه‌ندی دوو جۆر گیاندار ده‌كات كه یه‌كێكیان مرۆڤه و ئه‌وی دیكه‌یان میرووه، مرۆڤێكی ده‌سه‌ڵاتدار چۆن هه‌ڵسوكه‌وت له‌گه‌ڵ مێشێك ده‌كات، كه تازه ده‌بن به‌هاوڕێ. لێره‌دا پایك مالینۆڤسكی له ره‌وتی گێڕانه‌وه‌ی چیرۆكێكی كورتدا باس له په‌یوه‌ندییه‌كی تایبه‌ت ده‌كات. ئه‌گه‌رچی ره‌وتی شیعر له‌م دیوانه‌دا له یه‌ك شوێن له‌نگه‌ر ناگرێ، ناسره‌وی و سه‌ر به هه‌موو شوێنێك و وڵاتێك ده‌كات و له گه‌ڕاندایه، به‌ڵام شێوازی ده‌ربڕین و وێنه‌سازی و دنیابینی شاعیرێكی رۆژئاوایه بۆ دنیا و ژیان به‌گشتی. له كۆتاییدا ده‌ست خۆشی له برای وه‌رگێڕ ئالان په‌ری ده‌كه‌م و هیوام وایه درێژه به‌وه‌رگێڕان بدات و بیر له وه‌رگێڕانی دوو به‌رهه‌مه‌كه‌ی دیكه‌ی ئه‌م شاعیره نوێخوازه بكاته‌وه.


باكوورییه‌كان له په‌كه‌كه و توركیا توڕه‌ن\n2016-06-12 [08:35 AM]\nشه‌ڕی په‌كه‌كه و توركیا كۆتاییه‌كه‌ی به سه‌ركه‌تنی هیچ لایه‌نێك نه‌بوو، به‌ڵكو باكوور وێران كرا و سه‌دان هه‌زار هاووڵاتیش ئاواره‌ی لادێ و شاره‌كانی دیكه‌ی توركیا بوون.\nپه‌كه‌كه ده‌بوایه له دوای هه‌ڵبژاردنی 7ی حوزه‌یران كه هه‌ده‌په توانی 80 كورسی په‌رله‌مانی بهێنێت، ئیدی به هیچ شێوه‌یه‌ك چالاكی سه‌ربازی نه‌كردایه. به‌ڵكو مه‌یدانی بۆ هه‌ده‌په جێهێشتیایه كه له‌ناو په‌رله‌مان شه‌ڕی بۆ به‌ده‌ستهێنانی مافی كورد بكردایه.\nزۆبه‌ی زۆری توركه‌كان پێیان باش بوه كه هه‌ده‌په له‌ناو په‌رله‌مانی توركیا و به شێوه‌یه‌كی مه‌ده‌نییانه داوای مافی كورد بكات، ئه‌وكات ئه‌وانیش به ته‌وای پشتگیرییان له داواكانی هه‌ده‌په ده‌كرد. به‌ڵام به‌داخه‌وه په‌كه‌كه و ده‌وڵه‌تی توركیا به گژ یه‌كدا چوونه‌وه.\nئه‌گه‌ر له توركیا دادگاییه‌كی بێلایه‌ن هه‌بێت، هاووڵاتیانی باكوور ده‌یانتوانی داوای یاسایی له‌سه‌ر حكوومه‌تی توركیا تۆمار بكه‌ن و به تۆمه‌تی ئه‌وه‌ی به تۆپ و تانك باكووری له‌گه‌ڵ زه‌ویدا كردوه به یه‌ك. چونكه ئه‌گه‌ر ده‌وڵه‌ت به تانك و تۆپ بچێته ناو هه‌ر شارێكه‌وه، پێویسته له رووی یاساییه‌وه شه‌رعییه‌ت له خه‌ڵك وه‌ربگرێت و خه‌ڵك داوای لێ بكات كه ئۆپه‌راسیۆن به‌رامبه‌ر هه‌ر لایه‌نێك ئه‌نجام بدات. به‌ڵام په‌كه‌كه ناكه‌وێته ژێر به‌رپرسیاری یاساییه‌وه، چونه هه‌ر خۆی رێكخراوێكی نایاساییه له توركیا و به تیرۆرست ناسێنراوه، بۆیه خه‌ڵك ناتوانن داوای یاسایی له‌سه‌ر تۆمار بكه‌ن. به‌ڵام هاووڵاتیانی باكوور ده‌ماری توڕه‌ییان له په‌كه‌كه گه‌یشتوه‌ته ترۆپك، ئاخر ناحه‌قیان نییه به‌وه‌ی به تاسه‌وه چوونه سه‌ر سندوقی دانگدان و هه‌ده‌په‌یان برده په‌رله‌مانه‌وه، ئه‌نجامه‌كه‌شی به وێرابوونی شاره‌كانیان كۆتایی پێهات.\nده‌مه‌وێت بڵێم په‌كه‌كه و ده‌وڵه‌تی توركیا كه‌وتونه‌ته به‌ر نه‌فره‌تی باكوورییه‌كان و ئه‌سته‌مه به ئاسانی ئاشتبكرێنه‌وه. ئیسماعیل بێشكچی ده‌ڵێت "ئه‌وه‌ی سوله‌یمان ده‌میراڵ له ساڵانی 60 بۆ 70 نه‌یكرد، به‌وه‌ی ئه‌و ته‌نیا لادێكانی كوردی سوتاند و وێران كرد، به‌ڵام ئه‌ردۆگان و په‌كه‌كه ئه‌مجاره‌یان شاره‌كانی باكووریان سوتاند و وێران كرد، واته ئه‌وه‌ی ده‌میراڵ نه‌یكرد ئه‌وان كردیان".


قەتەرییەکان لەنێوان سازشی دۆست و پشتگیری نەیاردا\n01:30 - 08/02/2021\nقەتەرییەکان لەنێوان سازشی دۆست و پشتگیری نەیاردا\nئەگەرچی راپرسییەکانی ئەم دواییە وایان نیشاندەدا کە خەڵكی قەتەر رازین لەسەر سازشکردنی ئەم وڵاتە بۆ لابردنی گەمارۆکانی چوار وڵاتی عەرەبی، بەڵام هێشتا جیاوازی جدی لە بۆچوونەکانی رای گشتی قەتەر و ئەو چوار وڵاتە عەرەبییە سەبارەت بە سیاسەتی دەرەوە لەئارادایە.\nئەوەی گرنگە، پێشکەوتنی چاوەڕواننەکراو لە دانووستانەکانی کۆتایهێنان بە گەرمارۆی درێژماوەی قەتەر لەلایەن چوار وڵاتی عەرەبی "ئیمارات، سعودیە، میسر و بەحرەین" کە بە نێوانگیری کوەیت ئەنجامدرا ئەوەیە ، لە ئاستی گشتیدا، زۆرینەی زۆری خەڵکی ئەم وڵاتانە لە بری گەمارۆ، داوای ئاشتی دەکەن وتەنانەت ئەوەی مایەی سەرنجە ئەوەیە نزیکەی لەسەدا چل "40٪"، کە نزیکەی 300 هەزار هاووڵاتی قەتەر دەگرێتەوە، پشتگیری ئاسایکردنەوەی پەیوەندییەکانی ئیسرائیل و وڵاتانی عەرەبی دەکەن. هاوکات، راپرسییەکانی رای گشتی، کە لە تشرینی دووەم 2020 لەلایەن پەیمانگای واشنتۆنەوە ئەنجامدرا، ئەوە نیشاندەدەن، پشتگیریکردنی هاووڵاتیانی قەتەریی لە تورکیا، ئیخوان موسلیمین، حەماس و ئێران هێشتا لە هاووڵاتیانی وڵاتانی دیکەی بەشداربوو لە راپرسییەکان زیاترە.\nسەرەڕای جیاوازییەکان، قەتەرییەکان پشتگیری سازشکردن لەگەڵ چوار وڵاتە عەرەبیەکە دەکەن\nقەتەریەکان و خەڵکانی دیکەی عەرەب لە ناوچەکەدا لەو باوەرەدان، کە دەبێت ناکۆکییە ناوخۆییەکانیان لە ڕێگەی ئاشتیەوە چارەسەربکرێت. 60٪ قەتەرییەکان لەگەڵ ئەم بۆچوونەدان. لە هیچ یەک لە هاووڵاتیانی چوار وڵاتە عەرەبییەکە جیاوازی بۆچوونیان لە 10٪ تێنەپەریوە لەگەڵ بۆچوونی قەتەرییەکان.\nئەم زانیاریانە ئەوە نیشان دەدەن، گەمارۆ و پچرانی پەیوەندییەکانی قەتەرو ئەو وڵاتانە، لەلایەن خەڵکی هەر پێنج وڵاتەکەوە بە ناپێویست زانراوە، بەڵام لێکۆڵینەوەی وردتر لەبارەی ئەم بابەتەوە ئەوە نیشاندەدات، هۆکاری سەرەکی ئەم گەمارۆیانە لە جیاوازی بیرکردنەوەی گشتی لەنێوان ئەم ولاتانەدا ریشەی هەیە. ئەگەر رابەرانی ئەو چوار وڵاتە عەرەبییە بەراستی نیگەرانی هەژموونی ئیخوان موسلیمین و تورکیان، ئەوا بیانوی تەواویان هەیە کە نیگەرانی بیرکردنەوەی گشتی بن.\n٪40قەتەرییەکان رازین لەسەر "رێکەوتننامەی ئیبراهیم" لەگەڵ ئیسرائیل و نیوەشیان پشتگیری حەماس دەکەن\nبە گوێرەی راپرسییەکان، قەتەرییەکان بەراورد بە وڵاتانی دیکەی کەندوای عەرەبی کە راپرسی تێدا ئەنجامدراوە "سعودیە، ئیمارات و بەحرەین"، 40٪یان رازین بە ئاسایکردنەوەی پەیوەندییەکانی ئیمارات و بەحرەین لەگەڵ ئیسرائیل و 30٪ قەتەریکەکانیش رەزامەندن لەسەر پەیوەندی بازرگانی و وەرزشی لەگەڵ ئیسرائیل، بەڵام بە لەبەرچاوگرتنی نەیاری توندی تورکیا و ئیخوان موسلیمین بۆ ئاسایکردنەوەی پەیوەندی وڵاتە عەرەبییەکان لەگەڵ ئیسرائیل، تەنانەت بۆچوونی ئەم رێژە لە هاووڵاتیانی قەرەی مایەی هەڵوەسەت لەسەرکردنە.\nهاوکات، بەگوێرەی ئەم راپرسییە، قەتەرییەکان لەنێوان وڵاتانی عەرەبی ناوچەکە، دوای لوبنان، زۆرترین رێژەی بەگریکردنیان لە حەماس هەبووە. بەم پێیە، قەتەرییەکان بەشیوەیەکی بەرچاو دابەشبوون بەسەر دوو بەرەدا: 40٪ قەتەریەکان رازین بە ئاسایکردنەوەی پەیوەندییەکانی بەحرەین و ئیمارات لەگەڵ ئیسرائیل و 47٪ یشیان پشتگیری حەماسن و دژی ئاشتین لەگەڵ ئیسرائیل. بە رەچاوکردنی ریشەی پەیوەندییەکانی حەماس و ئیخوان موسلیمین و یارمەتیدانە بەردەوامەکانی حکومەتی قەتەر بۆ کەرتی غەزەی ژێر کۆنترۆڵی حەماس، ئەم ڕێژە تاڕادەیەک زۆرەی پشتگیری خەڵکی قەتەر بۆ حەماس مایەی سەرسوڕمان نییە.\nوەک حەوت وڵاتی دیکەی عەرەبی بەشداربوو لەم راپرسییەکدا، تارادەیەک جیاوازی تەمەنی نەوەکان لەم بارەیەوە نابینرێت. ئەو قەتەریانەی تەمەنیان لەسەروی 30 ساڵی و کەمێک زیاترن، زیاتر لایەنگری حەماس بوون، بەڵام جیاوازی بۆچوونی نیوان نەوەکان لەسەر ئاشتی ئیمارات و بەحرەین لەگەڵ ئیسرائیل، بەگوێرەی شیکردنەوەی ئاماریی، شایانی باس نەبووە.\nلەنێوان حەوت وڵاتی عەرەبیدا، قەتەرەییەکان زیاتر پشتگری لە تورکیا دەکەن\nبەشداربووانی قەتەر لە راپرسییەکەدا، بەشێوەیەکی تایبەتی سەبارەت بە تورکیا، ئیخوان موسلیمین و حەماس جیاوازتر لە هاووڵاتیانی ئەو وڵاتانەی دیکەیە. ئەم جیاوازییە لەڕووی سیاسیەوە، بەرەچاوکردنی هەبوونی پەیوەندی قەتەر بەرسێ لایەنەکەوە شتێکی سەیر نییە، بەڵام ئەنجامەکانی ئەم راپرسییە ئەوە نیشان دەدات، ناکۆکییەکان نەک تەنها لە ئاستی گشتی خەڵکدا بەڵکو لە نێوان بەرپرسانی رەسمیشدا هەیە.\nپەیوەندییەکانی قەتەر لەگەڵ تورکیا و ئیخوان موسلیمین هۆکاری سەرەکی گەمارۆکانی وڵاتە عەرەبییەکان بوو بۆسەر ئەم وڵاتە. ئەم وڵاتانە بە ئاشکرا ئیخوان موسلیمین بە تیرۆریست دادەنێن و لەسەر چەندین بابەتیش لەگەڵ تورکیا گرژی لە نیوانیاندا هەیە . ئەگەرچی نیشانەکانی گەرمبوونەوەی پەیوەندییەکانی سعودیە و تورکیا بەچاودەبینرێن. لەم روەوە، داخستنی بنکەیەکی سەربازیی تورکیا لە قەتەر و پچرانی پەیوەندیەکانی قەتەر لەگەڵ ئیخوان موسلیمین، یەکێکە لە دوو مەرجی سەرەکی لەو 13 مەرجەی کە وڵاتانی عەرەبی لە ساڵی 2017 بۆ چاوخشاندنەوە بە گەمارۆکاندا بۆسەر قەتەر ئاماژەیان پێدابوو.\nبەم حاڵەشەوە، قەتەرییەکان گرنگییەکی زیاتر بە پەیوەندی لەگەل تورکیا دەدەن " 80٪ وەڵامدەرانی قەتەری بەراورد بە وڵاتانی دیکەی عەرەبی پشتگیری لەم پەیوەندییە دەکەن ". پەیوەندی تورکیا و قەتەر زۆر بەهێزە، دامەزراوە فەرمییەکانی قەتەر، لە ساڵی رابردوودا، وەبەرهێنانێكی زۆریان لەگەڵ کۆمپانیا تورکییەکاندا ئەنجامداوە، واش دەبینرێت کە قەتەر لە دەستوەردانی تورکیا لە کاروباری ناوخۆی لیبیا رازییە.\nلە ئێستادا، تەنها سێ یەکی قەتەرییەکان پشتیوانی لە ئیخوان موسلیمین دەکەن\nزۆرینەی قەتەرییەکان بەڕوونی دژی سیاسەتی رەسمی حوکمەت رای خۆیان دەربڕیوە و بە "تارادەیەکی نەرێنی" بۆچوونی خۆیان لەسەر ئیخوان موسلیمین دەربڕیوە. بەم حاڵەشەوە ، پشتگیری قەتەرییەکان لەم گرووپە ئیسلامییە "36٪" زیاترە لە وڵاتانی عەرەبی دیکەی بەشداربووی راپرسیەکە. دەبێت ئەوەش لەبەرچاوبگرین کە قەتەر لەساڵی 2012-2013 بە ئاشکرا پشتگیری لە حکومەتی مورسی سەر بەئیخوان موسلیمین کرد و تا ئێشتاش جێگەی نیشتەجێبوونی چەندین گرووپی خاوەن هەژموونی سەر بە ئیخوان موسلیمینن.\nپشتیوانی هەندێک لە قەتەرییەکان بۆ ئێران و هاوپەیمانەکانی لە ناوچەکەدا\nزۆرترینی قەتەرییەکان تێڕوانینیان بۆ کۆتایهێنان بە سزاکانی چەکی سەر ئێران کە مانگی تشرینی 2020 نەرێنی بووە و 63٪ بەشداربووان بە "تارادەیەکی نەرێنی" دەنگیان داوە. لەم بارەیەوە، بۆچوونی کەمینەی شیعەی قەتەریش هیچ جیاوازییەکی لەگەڵ سونییەکاندا نەبووە. هەروەها، جیاوازی بۆچوونی نەوەکانیش لەئارادا نەبووە. سەرەڕای ئەمەش، بۆچوونی هاوولاتیانی قەتەری سەبارەت بە پەیوەندی قەتەر و ئێران نەرێنییە و 72٪ لەوباوەڕەدان کە ئەم پەیوەندییە گرنگ نییە. وەڵامدەرەوە شیعەکان تەنها کەمێک زیاتر لە سونییەکان ئەم پەیوەندییەیان پێ گرنگ بووە و جیاوازی بۆچوونی ئەوتۆش لەنێوان نەوەکاندا تارادەیەک بوونی نەبووە.\nهەروەها، پشتیوانی قەتەرییەکان لە هاوپەیمانەکانی سەر بە ئێران لە ناوچەکەدا زۆر کەمە: تەنها 5٪ پشتگری لە حزبوڵا و 6٪ یان حوسیەکانی یەمەنیان لا پەسەندە. بەگوێرەی ئەم راپرسییە، کەمینە شیعەکانی قەتەر وەک شیعەکانی وڵاتانی دیکەی عەرەبی کەمێک زیاتر پشتگیریان لە هاوپەیمانەکانی ئێران لەناوچەکەدا کردووە. لەناو شیعەکاندا 29٪ یان بۆچوونێکی ئەرێنیان لەسەر حزبوڵا هەیە و 17٪ شیان حوسیەکانیان لا پەسەندە. بەم حاڵەوە، قەتەرییەکان بەراورد بە وڵاتانی دیکەی عەرەبی بەشداربوو لەم راپرسییە، جگە لە لوبنان، بەشێوەیەکی گشتی گرنگییەکی زیاتر بە پەیوەندی وڵاتەکەیان لەگەڵ ئێران دەدەن.\nپەیوەندییەکانی قەتەر و ئێران یەکێکی دیکەبوو لە هۆکارەکانی گەمارۆکان بۆسەر ئەم وڵاتە.\nزۆرترین قەتەری نەیاری ترەمپن، بەڵام نزیکەی نیوەیان گرنگی بە پەیوەندی لەگەڵ ئەمریکا دەدەن؛ فەلەستین ئەولەویەتیكی کەمتری هەیە لەلایان\nبۆچوونی قەتەرییەکان سەبارەت بە گرنگی پەیوەندی وڵاتەکەیان لەگەڵ ئەمریکا وەک وڵاتانی دیکەی عەرەبی بەشداربوو لە راپرسیەکە بووە و ڕێژەکەیان 44٪ . وەک هاووڵاتیانی وڵاتانی دیکەی عەرەبیش بۆچوونێکی نەرێنیان لەسەر ترەمپ هەبووە و 80٪ یان لەوباوەرەدان دەرچوونەوەی دووبارەی ترەمپ لەبەرژەوەندیاندا نییە\nلەبارەی ئەولەویەتی سیاسەتی ئەمریکا لە ناوچەکە، 23٪ قەتەرییەکان لەگەڵ "هەوڵداندان بۆ چارەسەرکردنی کێشەی فەلەستین"، نزیکەی هەمان ڕێژەش داوای "هەوڵی رێگریکردن دژی هەژموون و چلاکییەکانی ئێران"لە ناوچەکە دەکەن، هەروەها "داوای چارەسەرکردنی شەڕی یەمەن و لیبیا بەرێگەی دیبلۆماسی "دەکەن. هاووڵاتیانی قەتەر تارادەیەک خۆشحاڵن بە "هاوکاریکردنی ئابوری و وەبەرهێنانی زیاتر لە وڵاتە عەرەبییەکاندا" "لەلایەن ئەمریکاوە" لە هەموو وڵاتانی دیکە کەمتر بەلایناەوە گرنگ بووە و تارادەیەکی زۆر پێچەوانەی بۆچوونی هاوزمانانی خۆیان لە میسر یان ئەردەنن بوون، ئەوان لەڕوی نەوت و گازەوە هەژارن.\nکەمێک ناکۆکی نیوان نەوەکان لەسەر بابەتە کۆمەڵایەتییەکان\nبۆچوونی قەتەرییەکان سەبارەت بە چاکسازییە کۆمەڵایەتییەکانی کۆتای لە سعودیە وەک کردنەوەی هۆڵەکانی سینەما و کۆنسێرت و بە رەسمی ناساندنی مافی ئافرەتان بۆ شۆفێریکردن، ئەرێنی بووە. ئەوەی لێرەدا سەرنجراکێشە بۆچوونی هەردوو گرووپی سونی "خوار و سەروو 30 ساڵ" لەم بارەیەوە تاڕادەیەک یەکسانە. هەروەها 52٪ قەتەرییەکان، بەبێ جیاوازی بۆچوون لەنێوان نەوەکاندا، لەو باوەڕەدان کە ڤایرۆسی کۆرۆنا "لەلایەن دوژمنانی دەرەکییەوە بە ئەنقەست دروستکراوە".\nسەبارەت بە خۆپیشاندانەکانی دژە گەندەڵی لە لوبنان و عێراق، جیاوازی بۆچوون لەنێوان نەوەکاندا هەیە. لە کاتێکدا کە قەتەرییەکان، بەشیوەیەکی گشتی پشتگیری لە خۆپیشاندانەکانی ئەم دواییە دەکەن، بەڵام رێژەی پشتگیری بەشداربووانی سەروو 30 ساڵ ، 10٪ کەمترە لە وەڵامی گەنجەکان.\nدەربارەی شێوازی راپرسییەکە\nئەم راپۆرتە شیکارییە، بەگوێرەی شیکردنەوەی داتاکانی راپرسییەکی 17ی تشرینی دووەم 2020 کراوە، 1000 قەتەری لەناوچەی جیاوازی ئەم وڵاتە بەشداریان تێداکردووە. کاری مەیدانی ئەم ڕاپرسییە لەلایەن کۆمپانیایەکی راپرسی زۆرمتمانە پێکراوی ناوچەکە، کە کۆمپانیایەکی سەربەخۆی تایبەتی و ناسایسییە، ئەنجامدراوە. بەشداربووان خۆیان ئامادەبوون و لەماڵەکانیاندا پرسیارەکانیان لێکراوە. بەشداربووان بە گوێرەی پیوەری کوێرانە لە هەڵبژاردنی ناوچەکاندا ، بەگوێرەی پیشەگەرترین پێوەرەکانی راپرسی نێدەوڵەتی هەڵبژێردراون و جەخت لەسەر پاراستنی زانیاری بەشداربووان کراوەتەوە.\nبەراوردەکان لەم شیکارییەدا، بەگوێرەی راپرسی هاوکاتی شەش وڵاتی دیکەی عەرەبی بووە، واتە لە وڵاتانی سعودیە، ئیمارات، بەحرەین ، میسر، ئوردن و لوبنانیش ئەنجامدراوە. رێژەی هەڵەی ئاماری بۆ راپرسییەکی لەم شێوەیە نزیکەی 3٪یە. وردەکاری تەواو سەبارەت بە شێوەی ئەنجامدانی راپرسیەکە وەک نموونە وەرگرتن، پرسیارکردنی تەواو و زانیارییەکانی هاوتا لەگەڵ داواکردن خراوەتەڕوو.


دکتۆر کارزان موراد: ی.ن.ک لە نێۆ یەکێتییەکەی دا یەک نەگرتووە\nدکتۆر کارزان موراد: پێش یەکێتیی لە ناو یەکێتییەوە یەکگرتوو بوو، ئێستا یەکێتیی لە ناو یەکگرتووەوە جیاوازە،\nساڵیادەکانی یەکێتیی نیشتمانی کوردستان لەم ساڵانەی دوواییەدا وە بە تاێبەت پاش جیابۆنەوەی کاک نەوشیروان و دروستبوونی بزوتنەوەی گۆڕان زۆر جیاواز بوە بە بەراوورد لەگەڵ ساڵەکانی پێشووتر بە هۆێ کێشە و گرفتە ناوخۆیەکانی. ئێستاکە کە یەکێتیی 43 مین ساڵیادی دامەزراندنی یاد دەکاتەوە، چ جیاوازیەک دەبینین بەرامبەر بە چەند ساڵی رابوردوو بە تاێبەت پاش سەرکەوتنی بەسەر لایەنەکانی تردا لە سلێمانی، کەرکوک، خانەقین و هەندێ ناوچەی تر.\npuk یه‌کێتی نیشتیمانی کوردستان\nدکتۆرکارزان موراد نووسەر، لێکۆڵەر و چاودێری کاروباری رامیاری لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت " هەڵبەت من جیاوازیەکی زۆر دەبینم، جیاوازیە زۆرەکە لەوەدایە، پێش یەکێتیی لە ناو یەکێتییەوە یەکگرتوو بوو، ئێستا یەکێتیی لە ناو یەکگرتووەوە جیاوازە، هەر بیر و بۆچوونێک بە لایەکدا کێشاوە، جا لەبەر ئەوە ئەو بۆمەلەرزەی کەوتووەتە ناو فیکر و سیاسەتی ئەندامانی سەرکردایەتی و مەکتەبی سیاسی یەکێتیی ئەوەتە بۆوەتە جێگای ململانی لە نێوانیاندا وە یەکێتییان تێک داوە لە ناوەوە".\nدکتۆر کارزان هەر وەها دەڵێت " مەسەڵەی لە خۆبایی بوون بوو کە یەکێتیی بەم رۆژە گەیاند، لە خۆبایی بوون و گوێ نەدان بە داخوازیەکانی خەڵک، واێکرد یەکێتیی واێ لێبێت، ئەمرۆ یەکتیی دەبێ هەڵس و کەوتی بگۆرێ، بە شێوەیەکی تر لەگەڵ هاووڵاتیاندا هەڵس وکەوت بکات، بچیتە ناویان، ئەگەر ئەو کارە نەکات سبەی شتێکی تر سەرهەڵدەدات، بە بێ گوێدان بە خەڵک یەکێتیی ناتوانی پێش بکەوێت".\nدکتۆر کارزان دەشڵێت " شەرمە ئیتر مرۆڤ بێدەنگ بێت و قسە راستەکان نەڵێت، سیستمی بنەماڵە واێ لە خەڵک کردووە شەقامی سیاسیان خنکاندووە بە پارە، بە دەسەڵات، بە چەک، بنەماڵە لە کوردستاندا نامێنی، بەڵام درەنگ و زووێ هەیە، ئەوەش راوەستاوە لە سەر سیستمی عەقلیەتی گەنجان، چۆن وە بە چ شێوەیەک ئەم سیستمی بنەماڵیە برۆخێنی".


ئاژانسی نێودەوڵەتی وزەی ئەتۆم: هێشتا کۆریای باکور لە چالاکیـیە ناوکیـیەکانی بەردەوامە\n2018-08-22 [07:15 AM]\nئاژانسی نێودەوڵەتی بۆ وزەی ئەتۆم ڕایگەیاندوە "کۆریای باکور بەردەوامە لە چالاکیـیە ناوەکیـیەکانی سەرەڕای ئەوەی کیم جۆنگ ئون ڕێبەری ئەو وڵاتە لە بەهاری ئەمساڵدا نیازی خۆی بۆ نەهێشتنی چەکی ناوکی لە نیمچە دورگەی کۆریا دەربڕیبوو".\nیوکیا ئەمانۆ سەرۆکی ئاژانسی نێودەوڵەتی بۆ وزەی ئەتۆم ڕایگەیاندوە "بەردەوامبوونی بەرنامەی ناوکی کۆماری کۆریای گەلی دیموکرات و پەرەپـێدانی جێی نیگەرانیـیەکی زۆرە".\nهەرچەندە ئاژانسەکە لە مانگی چواری ساڵی 2009 وە پشـکنەرانی لە کۆریای باکور دەرکراون، بەڵام ئاماژەی بەوەداوە "هەندێک ئاماژە هەن کە دەریدەخەن چالاکی تاقیگەی کیمیای تیشکدار لەو وڵاتە کراون لە نێوان مانگی چوار و سەرەتای مانگی پـێنجی ئەمساڵ، واتە دوای کۆبوونەوەکەی نێوان ڕێبەری کۆریای باکور و سەرۆکی کۆریای باشور لە مانگی چواردا".\nڕاپـۆرتەکە باس لەوەش کردوە "دەزگای یۆنگبیۆن بۆ تاقیکردنەوە ناوکیـیەکان کە لە مانگی دوازدەی ساڵی 2015 وە کاری لێدەکرێت هێشتا بەردەوامە. هەروەها هێشتا کارەکانی دروستکردنی ڕیاکتەری ناوکی ئەوەی بە ئاوی سووک کاردەکات بەردەوامە لەگەڵ لە دەرهێنانی یۆرانیۆم و پـیتاندنی لە دەزگای پـیۆنگسان".\nدواتر لە ڕاپـۆرتەکەدا هاتووە "ئەم جۆرە کارانە جێی مەخابنێکی زۆرن، بەو پـێـیەی بڕیارەکانی ئەنجومەنی ئاسایشی نەتەوە یەکگرتووەکان پـێشێلدەکەن. ئەمانۆ ئامادەیی ئاژانسەکەی دەربڕی بۆ دەسـتکردنەوە بە کارەکانی پشـکنین لە زوترین کاتدا و جارێکی دیکە داوای لە کۆریای باکور کردەوە بە تەواوی پابەندی وابەستیـیە نێودەوڵەتیـیەکانی ببێت".


👁 ئەم بابەتە 6,112 جار بینراوە\n📕 پاراستنی کێشەی کەمینەکان لەبەر رۆشنایی یاسای نێودەوڵەتیدا پەڕتووکخانە\n📅 کاتی تۆمارکردن Aug 25 2018 7:45PM\nنووسینی : خەلیل عەبدوڵا  [ زۆرتر... 👁] ✖ ✖ 0 1 ✔ 98% ✍ ز.س. 25-8-2018 19:45:54\n👁 ئەم بابەتە 4,318 جار بینراوە\n📕 پێگە و دەسەڵاتی ئەنجومەنی پارێزگاکان پەڕتووکخانە\n📅 کاتی تۆمارکردن Aug 25 2018 7:53PM\nنووسینی: خەلیل عەبدوڵا [ زۆرتر... 👁] ✖ ✖ 0 1 ✔ 88% ✍ ز.س. 25-8-2018 19:53:25\n📕 تاڵەبانی جۆرج واشنتۆنی عێراق پەڕتووکخانە\n📅 کاتی تۆمارکردن Aug 25 2018 7:59PM\nنووسینی: خەلیل عەبدوڵا [ زۆرتر... 👁] ✖ ✖ 1 2 ✔ 78% ✍ ز.س. 25-8-2018 19:59:32\n📕 تاڵەبانی لە لوتکەی دەسەڵاتی عێراقدا پەڕتووکخانە\n📅 کاتی تۆمارکردن Jan 13 2012 9:44PM\nخەلیل عەبدوڵڵا 2006 [ زۆرتر... 👁] ✖ 📕 ✖ 0 0 ✔ 84% ✍ هـ.ب. 13-1-2012 21:44:11\n📕 تعریف الانفال بالجینوساید پەڕتووکخانە\n📅 کاتی تۆمارکردن Aug 25 2018 9:06PM\nتألیف: خلیل عبدالله ترجمة: محسن بني ویس سلسلة ال [ زۆرتر... 👁] ✖ ✖ 0 2 ✔ 70% ✍ ز.س. 25-8-2018 21:06:27\n📕 چراکانی نیشتمان پەڕتووکخانە\n📅 کاتی تۆمارکردن Sep 13 2017 1:22PM\nخەلیل عەبدوڵڵا 2021 [ زۆرتر... 👁] ✖ ✖ 0 0 ✔ 66% ✍ هـ.ب. 13-9-2017 13:22:54\n📕 سیستمی سیاسیی چین پەڕتووکخانە\n📅 کاتی تۆمارکردن Aug 25 2018 8:23PM\nنووسینی: خەلیل عەبدوڵا 2005 [ زۆرتر... 👁] ✖ ✖ 0 1 ✔ 68% ✍ ز.س. 25-8-2018 20:23:40\n📕 شۆڕشی پەنجەمۆرەکان پەڕتووکخانە\nخەلیل عەبدوڵڵا مەکتەبی بیرو هۆشیاری 2006 [ زۆرتر... 👁] 📕 ✖ 0 0 ✔ 99% ✍ هـ.ب. 22-12-2010 14:41:22


2019-06-29 [07:30 AM]\nهه‌بوونى چه‌كدارانى په‌كه‌كه له‌و ناوچانه و نزیكبوونه‌وه و هاتنى به‌ئه‌نقه‌ستیان بۆ ناو گوند و ئاواییه‌كان، بێباكانه ژیانى گوندنشینانى ئه‌و ناوچانه‌ى خستووه‌ته مه‌ترسییه‌وه، هه‌روه‌ها بووه‌ته ڕێگر له گه‌ڕانه‌وه‌ى ژیان و ئاوه‌دانكردنه‌وه‌یان.\nحكوومه‌تى هه‌رێمى كوردستان قبووڵ ناكات و ڕێگه نادات خاكه‌كه‌ى بۆ هێرشكردنه‌سه‌ر و تێكدانى ئاسایشى وڵاتانى دراوسێ به‌كار بهێنرێت و به‌و هۆیه‌وه ژیانى هاووڵاتیانى هه‌رێمى كوردستان بكه‌وێته مه‌ترسییه‌وه. \nناوچه گوندنشینه‌كانى سنوور ده‌بێ نه‌كرێنه مه‌یدانى پێكدادانى سه‌ربازى و بۆمباران، چه‌كدارانى په‌كه‌كه‌ش ده‌بێ له گوندنشینان دووركه‌ونه‌وه و نه‌یانخه‌نه مه‌ترسییه‌وه.\nحکوومه‌تی هه‌رێمی کوردستان ده‌رباره‌ی ڕووداو و بۆمبارانه‌کانی چه‌ند ڕۆژی ڕابردووی ناوچه سنوورییه‌کان، نیگه‌رانیی خۆی گه‌یاندووه‌ته تورکیا و داواکارین دووباره نه‌بنه‌وه.\nئەم هەواڵە 6268جار خوێندراوەتەوە


منداڵێكی عەرەب لە هەڵەبجە بەڕووداوی هاتووچۆ گیانی لەدەستدا - تۆڕی میدیایی خەڵک\nدوا نیوەڕۆی ئەمڕۆ سێ شەممە، تەرمی منداڵێكی بە ڕەگەز عەرەب دەگەیەنرێتە نەخۆشخانەی گشتی شەهید ڕەئوف بەگ، كە بەهۆی ڕوداوی هاتوچۆوە گیانی لەدەست داوە.\nكەمال ئەحمەد، لێپرسراوی ڕاگەیاندنی نەخۆشخانەی گشتی شەهید ڕەئوف بەگ لە شارەزوور بە (خەڵك)ی ڕاگەیاند، “دوا نیوەڕۆی ئەمڕۆ تەرمی منداڵێكی بە ڕەگەز عەرەبیان هێنایە نەخۆشخانەكەمان، كە بەهۆی ڕووداوی هاتوچۆوە گیانی لەدەست دابوو”.\nبەپێی زانیارییەكان، ڕووداوەكە یەكێك لەو ئۆتۆمبێلانە بووە كاری دەستگێڕە و كاری فرۆشتنی سەوزە و میوەی كردووە لەكاتی شۆفێری و لە نێو یەكێك لە كۆڵانەكانی هەڵەبجەی تازەدا منداڵێكی بە ڕەگەز عەرەب دێتە بەردەمی و خۆی پێدا دەكێشێت و بەهۆیەوە گیانی لەدەست دەدات.\nئاشكراشیكرد، “منداڵەكە بە ڕەگەز عەرەب بووە و تەمەنی 2 ساڵە و دانیشتوی هەڵەبجەی تازە ناوەندی قەزای شارەزوورە”.\nڕاشیگەیاند، پاش گەیاندنی بە نەخۆشخانەی گشتی شەهید ڕەئوف بەگ دواتر ڕەوانەی پزیشكی دادی سلێمانی كرا .\nنەخۆشخانەی گشتی شەهید ڕەئوف بەگ


نه‌خۆشییه‌كانی جگه‌ر له‌ناو ده‌بات و 20 ساڵ گه‌نجتری ده‌كاته‌وه\nجگەر یەكێكە لە ئەندامە گرنگەكان كە بەرپرسە لە پاڵاوتنی ژەهری لەش و ماددەی پاشەرۆ لەلەش لادەبات، ئەگەر جگەر بەباشی كار نەكات ئەوا لە تووشی چەندان كێشەی تەندروستی دەبێت، جگەر زۆر كاری هەیە لە لەشدا وەكو شكاندنی خانەی خوێنی سووری كۆن و نووێكردنەوەیان، بۆ ئەوەی 10 ساڵ جگەرتان گەنج تر بكەنەوە، ئەم گیراوەیە بەكاربهێنن.\nجگەر زۆر گرنگە بۆلەش، بۆیە پێویستە پارێزگاری لێ بكرێت و بە دروستی بهێڵرێتەوە، جیا لەوەش ئەندامێكی كارتێكراوە، بۆ زۆر نەخۆشی و حاڵەت و گرفتی تەندروستی.\nباوترین ئەو هۆكارانەی كار دەكەنە سەر جگەر شێوازی ژیانی ناتەندروستە وەكو بەكارهێنانی كحول، كێشی زیاد، هەندێك دەرمان، بۆ ئەوەی جگەرت بە پاكی و دروستی بمێنێتەوە، پێویستە ئەم میوەیە بخورێت كە پێی دەگوترێت تەمەرهیندی.\nتەمەرهیندی میوەیەكی بەكارهێنراوە كە لە زۆر چارەسەری سروشتیدا بەكاردەهێنرێت بەتایبەتی لە ئەفریقا و ئاسیادا. بەم دوایانە لە رۆژئاوادا بەكارهێنراوە، ئەم میوەیە دەتوانێت گرفتی گەدە و ریخۆڵە چارەسەر بكاتـ، زۆر گرنگیشە بۆ سیستەمی دڵ و بۆڕییەكانی خوێن، بەڵام بۆ جگەر و كێشەكانی مەزنترین چارەسەرە.\nتەمەرهیندی دەتوانێت ژەهری جگەر لاببات، لەگەڵ ئەو چەورییەی كە لەسەر جگەر كۆ دەبێتەوە، كاریگەری و مەترسییەكانی تووشبوون بە نەخۆشی جگەر كەم دەكاتەوە، هەرسكردن باشتر دەكات، ئاستی كۆڵیسترۆڵ كەم دەكاتەوە و چارەسەری زراو دەكات و تەندروستی لەش بەتێكڕایی باشتر دەكات، بەتایبەتی یارمەتی كەمكردنەوەی هەوكردنی جگەر دەدات و نەخۆشی چەوری جگەر چارەسەر دەكات.\nتێكەڵكردنی گەڵای تەمەرهیند لەگەڵ ئاو دروستكردنی گیراوەیەكی لەم دوو پێكهاتەیە، وادەكات بەدرێژای رۆژ كاری جگەر بە دروستی ئەنجام بدرێت، یان بەكارهێنانی گەڵای تەمەرهیند لەگەڵ ئاو پاشان كوڵاندنی وەكو چایەكی ئاسایی، دوای ساردبوونەوەی بیخۆرەوە، ئەنجامێكی كاریگەری هەیە.\nئه‌م بابه‌ته 18163 جار خوێنراوه‌ته‌وه


سه‌رۆكى هه‌رێمى كوردستان له‌گه‌ڵ وه‌زيرى په‌روه‌رده‌ى به‌ريتانيا كۆبووه‌وه – کردنامه\nسه‌رۆكى هه‌رێمى كوردستان نێچيرڤان بارزانى له له‌نده‌ن له‌گه‌ڵ وه‌زيرى په‌روه‌رده‌ى به‌ريتانيا، نه‌ديم زه‌هاوى كۆبووه‌وه.\nبەگوێرەی ئەو راگەیەندراوەی کە لە سەرۆکایەتی هەرێمی کوردستان بڵاوکراوەتەوە، له كۆبوونه‌وه‌كه‌دا نێچيرڤان بارزانى پيرۆزبايى ده‌ستبه‌كاربوونى له پۆستى تازه‌يدا له نەدیم زه‌هاوى كرد و هيواى سه‌ركه‌وتنى بۆ خواست و گوتى: “مايه‌ى شانازييه كه ده‌بينين بۆ يه‌كه‌مجاره كوردێک له به‌ريتانيا له بوارێكى گرنگدا ده‌بێته وه‌زير و له زۆر بوارى ژيانى سياسى و كارگێڕيدا سه‌رده‌كه‌وێت”،\nهه‌روه‌ها گرنگيى سوودوه‌رگرتنى هه‌رێمى كوردستانى له ئه‌زموون و سه‌ركه‌وتنه‌كانى به‌ريتانيا له بوارى په‌روه‌رده و خوێندندا دووپات كرده‌وه، به‌تايبه‌تيش له بوارى خوێندنى پيشه‌ييدا كه بۆ هه‌رێمى كوردستان زۆر پێويست و گرنگه.\nلاى خۆيه‌وه نه‌ديم زه‌هاوى خۆشحاڵيى خۆى به سه‌ردان و ديدارى سه‌رۆكی هەرێمی کوردستان، نێچيرڤان بارزانى ده‌ربڕى كه يه‌كه‌م شاندى فه‌رميى ده‌ره‌وه‌ى به‌ريتانيايه دواى ده‌ستبه‌كاربوونى وه‌ک وه‌زيرى په‌روه‌رده، پێشوازى لێده‌كات و له‌گه‌ڵياندا كۆدبێته‌وه، هه‌روه‌ها جه‌ختى له ئاماده‌يی به‌ريتانيا بۆ هاوكارى له‌گه‌ڵ هه‌رێمى كوردستان و عێراق له بوارى په‌روه‌رده‌دا كرده‌وه و رايگه‌ياند هه‌رێمى كوردستانيش وه‌ک وڵاتانى ديكه‌ى رۆژهه‌ڵاتى ناوه‌ڕاست، ده‌توانێت له بوارى كارى هاوبه‌شمان سوودمه‌ند بێت.\nئاڵوگۆڕى بيروڕا ده‌رباره‌ى دۆخى عێراق و ناوچه‌كه به‌گشتى، ته‌وه‌رێكى ديكه‌ى كۆبوونه‌وه‌كه بوو.


ڤیەنا، چالاکیی بۆ ئازادیی ئۆجالان دەستیپێکرد | ROJnews\nڤیەنا، چالاکیی بۆ ئازادیی ئۆجالان دەستیپێکرد\nیەكشەممە, 21 أكت 2018 - 09:06\nناوەندی جڤاکی دیموکراتی کورد لە ڤیەنای پایتەختی نەمسا چالاکییەکی بۆ ئازادیی ئۆجالان دەستپێکرد.\nچالاکیی ئازادیی بۆ عەبدوڵا ئۆجالان، رێبەری پارتی کرێکارانی کوردستان لە ڤیەنا-ی پایتەختی نەمسا لەلایەن ناوەندی جڤاکی دیموکراتی کورد بۆ ماوەی دوو مانگ لە ڕۆژانی شەممە و یەکشەممە لە کاتژمێر ٠٢:٠٠ بۆ ٠٥:٠٠ی پاشنیوەڕۆ لەبەر دەم تەلاری کارلپلاتز ئۆپەرای ڤیەنا بەڕێوەدەچێت.\nیەکەم ڕۆژی چالاکییەکە دوێنێ لەلایەن تەڤگەری ژنانی ئاڤێستاوە ڕێکخرا، لەو چالاکییەدا وێنە و پۆستەری ئۆجالان، هەروەها پانکاردی "ئازادی بۆ ئۆجالان و ئاشتی بۆ کوردستان" هەڵواسرا و بڵاوکراوە بەسەر هاوڵاتیاندا دابەشکرا.\nڕاگەیەندراوێکیش لەلایەن عوسمان یلدرم و لەسەر ناوی ناوەندی جڤاکی دیموکراتی کوردستانەوە خوێندرایەوە و تێیدا ڕاگەیەندرا: بۆ تێکشکاندنی گۆشەگیریی سەر ڕێبەرەکەمان، پێویستە بڕژێینە سەر شەقامەکان و پشتگیریی ڕێبەرەکەمان بکەین.\nئەمڕۆش تەڤگەری گەنجان چالاکییەکە بەڕێوەدەبات.


admin2 05/07/2020 - 17:54 بڵاوکراوەتەوە لە جیهانی\nوه‌زیری به‌رگریی ئیسرائیل، بێنی گانتز سه‌باره‌ت به‌و رووداوه‌ی له بنكه‌ی ئه‌تۆمیی ناتانز له ئێران روویدا رایگه‌یاند: شتێك نییه به‌وه‌ی كه هه‌رچییه‌ك له ئێران روویدا په‌یوه‌ندی به ئێمه‌وه هە‌بێت.\nبێنی گانتز له میانی به‌شداریكردنی له به‌رنامه‌یه‌كی رادیۆی ئیسرائیلدا، هه‌ڵسه‌نگاندنی بۆ رۆژه‌ڤ كرد.\nوه‌زیری به‌رگریی ئیسرائیل، بێنی گانتز له وه‌ڵامی پرسیارێكدا له‌باره‌ی ئه‌وه‌ی كه ئایا ئیسرائیل له پشت رووداوه‌كه‌ی رۆژی پێنجشه‌ممه‌ی ناو دامه‌زراوه‌ی ئه‌تۆمیی ناتانز-ی شاری ئه‌سفه‌هان-ی ئێرانه‌وه‌یه؟ رایگه‌یاند ''شتێك نییه به‌وه‌ی كه هه‌رچییه‌ك له ئێران روویدا په‌یوه‌ندی به ئێمه‌وه هە‌بێت''.\nبێنی گانتز باسی له‌وه كرد كه ئێران كه ببێته خاوه‌نی چه‌كی ئه‌تۆمیی، له پاڵ ئیسرائیلدا هه‌ڕه‌شه‌یه بۆ ناوچه‌كه و جیهانیش و وتی: هه‌موو كارێك ده‌كه‌ین بۆ به‌رگرتن له‌وه (په‌ره‌پێدانی چه‌كی ئه‌تۆمیی له لایه‌ن ئێرانه‌وه) و بڵاوبوونه‌وه‌ی تیرۆری ئێران.\nله‌و هه‌واڵانه‌ی له راگه‌یاندی نێوده‌وڵه‌تییدا بڵاوكرایه‌وه، بانگه‌شه‌ی ئه‌وه كرابوو كه ئیسرائیل له پشت رووداوه‌كه‌ی بنكه ئه‌تۆمیه‌كه‌ی ناتانز-ه‌وه بووه.\nوته‌بێژی ئه‌نجوومه‌نی باڵای ئاسایشی نیشتمانیی ئێران، كه‌یوان خوسره‌وی ئاماژه‌ی به‌وه كرد كه هۆكاری رووداوه‌كه‌ی بنكه ئه‌تۆمیه‌كه‌یان دۆزیوه‌ته‌وه، به‌ڵام به هۆكاری ئه‌منیی له كاتی گونجاودا رایده‌گه‌یه‌نن.


ئه‌نجومه‌نى وه‌زیران داواى گرتنه‌به‌رى ڕێوشوێنى پێویست ده‌كات بۆ به‌ره‌نگاربوونه‌وه‌ى سپیكردنه‌وه‌ى پاره وپاره‌داركردنى تیرۆر » پێگەی تۆڕی میدیای عێراقی\nئه‌نجومه‌نى وه‌زیران داواى گرتنه‌به‌رى ڕێوشوێنى پێویست ده‌كات بۆ به‌ره‌نگاربوونه‌وه‌ى سپیكردنه‌وه‌ى پاره وپاره‌داركردنى تیرۆر\nئه‌نجومه‌نى وه‌زیران،داواى گرتنه‌به‌رى ڕێوشوێنى پێویست كرد بۆ به‌ره‌نگاربوونه‌وه‌ى سپیكردنه‌وه‌ى پاره وپاره‌داركردنى تیرۆر.\nنوسینگه‌ى ڕاگه‌یاندنى بانكى ناوه‌ندى عێراق له‌ڕاگه‌یه‌ندراوێكدا كه‌وێنه‌یه‌كى ده‌ستى ئاژانسى هه‌واڵى عێراقى(اه‌ع)كه‌وتووه،بڵاویكرده‌وه"ئه‌نجومه‌نى وه‌زیران له‌میان دانیشتنه گرێدراوه‌كه‌ى سێیه‌مین ڕاپۆرتى ساڵانه‌ى ئه‌نجومه‌نى به‌ره‌نگاربوونه‌وه‌ى سپیكردنه‌وه‌ى پاره وپاره‌داركردنه‌وه‌ى تیرۆر ڕاگه‌یاند به‌ئاماده‌بوونى سه‌رۆكى ئه‌نجومه‌ن-پارێزگارى بانكى ناوه‌ندى".\nبه‌پێى ڕاگه‌یه‌ندراوه‌كه ئه‌نجومه‌نى وه‌زیران داواى كردووه"نوسینگه‌ى به‌ره‌نگاربوونه‌وه‌ى سپیكردنه‌وه‌ى پاره وپاره‌داركردنى تیرۆر به‌رده‌وام بێت له‌گرتنه‌به‌رى رێوشوێنه پێویسته‌كان بۆ به‌ره‌نگاربوونه‌وه‌ى سپیكردنه‌وه‌ى پاره وپاره‌داركردنى تیرۆر به‌هه‌ماهه‌نگى له‌گه‌ڵ لایه‌نه چاودێرییه‌كان".\nئاماژه‌یشیدا"ئه‌نجومه‌نى به‌ره‌نگاربوونه‌وه‌ى سپیكردنه‌وه‌ى پاره وپاره‌داركردنى تیرۆر به‌پێى یاساى ژماره 39ى ساڵى 2015 پێكهێنرا وله‌لایه‌ن پارێزگارى بانكى ناوه‌ندى سه‌رپه‌رشتى ده‌كرێت وئه‌ندامێتى ژماره‌یه‌ك وه‌زاره‌ت ولایه‌نه ناپه‌یوه‌سته‌كان به‌وه‌زاره‌ته‌وه".


11721 جار خوێندراوه‌ته‌وه\nپارتی هەرچەندە خۆی بەبراوەی یەكەمی هەڵبژاردنەكان ئەزانێت، بەڵام ئەركەكەی لەرابردوو قورسترە، هەرئەوەشە وادەكات بەئاسانی حكومەتەكەی بۆ پێكنەهێنرێت، پارتی براوەی دوای دوو شكستی گەورەیە، یەكەم، بەباچوونی پرسی ریفراندۆم، دووەم، شكستی وەرنەگرتنی پۆستی سەرۆككماری عێراق، لەبەرەی هەردوو ململانێكەش، بارزانی خۆی لەپشەوەی بووە، بەتایبەتی لەوەی سەرۆككۆمار، فواد حسین وەك كاندید و نوێنەری بارزانی بەشداری پێكرا، نەك كاندیدی پارتی دیموكرات.\nگۆرینی كتوپری كاندیدی پارتی لەنێچیرڤان بارزانیەوە بۆ مەسرو بارزانی و ئەكتیف كردنەوەی پرسی پۆستی سەرۆكی هەرێم، بەشێكی تری بارگرانی بۆ پێكهێنانی كابینەی حكومەت دروست كرد، بەتایبەت كە یەكێتی پێدارگری ئەوە دەكات، دەبێت پاكێجی گفتۆگۆكان، بەغداد و كەركوك و هەرێم پێكەوە بێت و پێش باسكردنی دابەشكردنی پۆستەكان باس لە رێككەوتنێكی هەمەلایەنە بكرێت لەنێوان هەردوولا.\nئێستا پارتی سەرباری ئەوەی خۆی بەبراوەی یەكەم دەزانێت و لەگەڵ دەنگی كۆتاكان ئەتوانێت بەتەنیا حكومەت پێكبهێنێت، بەڵام ئەو راستیەش باش دەزانێت بەبێ بەشداری یەكێتی نابێتە خاوەن حكومەتێك كە سنوری قەڵەمرەویەكەی لەدێگەڵە تێپەرێت. پارتی نیگەرانە لەوەی جاران ژمارەی كورسیەكانی هێندەی ئێستا نەبوو، بەڵام لە دانانی پۆستەكانی بەغداد بە پۆستی تاڵەبانیشەوە رەئی هەبوو، ئەو پۆستەی لەبەرامبەر پۆستی سەرۆكی هەرێم دادەنا، بەڵام ئەمجارە بەپێچەوانەی ئیرادەی پارتی و بارزانی پۆستی سەرۆككۆمار بۆ یەكێتی لەناو پەرلەمانی عێراق بەجیاوازیەكی گەورە یەكلابووە، ئێستا كاتی ئەوە هاتووە پارتی لەوەتێبگات ئەوە ئەو نییە كە دەتوانێت شەرعیەت بە پۆستەكانی دەرەوەی هەرێم بدات، چونكە هەرچی پرسی كەركویشە ئەگەر ئەنجومەنی پارێزگا كارەكانی بەو نەخشەیە بروات كە یەكێتی لەهەوڵیدایە، ئەوا پارێزگاری كەركویش لەدەرەوەی ئیرادەو خواستی پارتی یەكلادەكرێتەوە و ئەوكاتە پرسی پێكهێنانی حكومەتی هەرێم چەند ئەوەندەی ئێستا قورستر دەبێت.\nساڵانێكە هەرچی نوسەری دڵسۆز و كەسایەتی خەمخۆری ئەم وڵاتە هەیە، داوا لەپارتی و یەكێتی ئەكەن كۆتایی بە دۆخی دوو ئیدارەیی و دوو هێزی چەكدار بهێنن، كۆتایی بەو دابەشكارییە حیزبیە بهێنن كە ژیانی خەڵكی تا سەرلێواری مەرگ بردوە، چونكە تا ئەوان خاوەنی هێزی چەكداو ناوچە نفوزی خۆیان بن، تا ئەوان لەسەرو یاساوە بەهێز مامەڵە بكەن و زیندانی تایبەت بەخۆیان هەبێت، ئەبێت چۆن وەك ئەو نمایشە گاڵتە ئامێزەی چەند رۆژی رابردوو، هەردوولا بەوە رازی بوون دیل بەدیل بكەن، ئاواش دەنگ و كورسی پەرلەمان و حكومەت تاو شوێنە گرنگی دەبێت، كەبەرژەوەندیەكانی هەردوو حیزب نەكەوێتە مەترسییەوە، دیارە ئەوەش بەرئەنجامی ئەو دۆخەیە كەخۆیان بەدرێژایی 28 ساڵی حومرانیان چیان چاندوە ئێستا هەر ئەوە ئەدورنەوە.


چۆن پرسی موچە کراوەتە شەڕێکی دەروونیی دژی موچەخۆران؟\n4752 جار خوێندراوەتەوە\nکاتێک نرخی نەوت نزمە و داهات کەمە و قەیرانی دارایی و شەڕی داعش هەیە موچە لە کاتی خۆیدا و بە تەواوی نادرێت، کاتێکش نرخی نەوت بەرزە و داهات زۆرە و شەڕی داعش نەماوە و قەیرانی دارایی کۆتایی هاتووە، هەر موچە لە کاتی خۆی و بە تەواوی نادرێت، ئەمە ئەو جەنگە دەروونیەیە، کە حکومەتی هەرێمی کوردستانی عێراق دژی موچەخۆران بەرپای کردووە و دیار نییە کەی کۆتایی پێدەهێنێت.\nهەموو ئەو ئامار و داتایانەی هەن، دەیسەلمێنن، لە ئێستادا حکومەتی هەرێم مانگانە نەک بەشی موچەیەک داهاتی نییە، بەڵکو زۆر زیاتر لە موچە داهاتی هەیە و دەتوانێت هەموو پرۆژە ڕاگیراوەکان و پێشینەکان و موچە پاشەکەوتکراوەکانیش بگەڕێنێتەوە.\nلە ئێستادا رۆژانە حکومەتی هەرێم ٥٠٠ هەزار بەرمیل نەوت دەفرۆشێت، ئەگەر هەر بەرمیلی بە ١٠٠ دۆلاریش بفرۆشێت، ئەوا ڕۆژانە بە بەهای ٥٠ ملیۆن دۆلار نەوت دەفرۆشێت و مانگانەش دەکاتە یەک ملیار و ٥٠٠ ملیۆن دۆلار، بەڵام بەرپرسانی هەرێم دەڵێن هەموو داهاتی نەوت ناگەڕێتەوە بۆ حکومەت، بەڵکو ٪٤١ی دەگەڕێتەوە و ئەوەی دیکە بۆ کرێی گواستنەوە و کۆمپانیاکانە، بەڵام ئەگەر بەو جۆرەش بێت، واتا ئەگەر تەنها ٪٤١ی داهاتی نەوت بگەڕێتەوە، ئەوەش زیاترە لە ٦٥٠ ملیۆن دۆلار و زیاترە لە بڕی پارەی موچە. واتا بەو بڕەش دەتوانێ موچە لە کاتی خۆی و بە تەواوی بدات و کۆتایی بەو جەنگە دەروونیە دژی موچەخۆران بهێنێت.\nئەوە جگە لە ٢٠٠ ملیارەکەی بەغدا و ٣٢ ملیار هاوکاریی هاوپەیمانان و نزیکەی ٣٥٠ ملیار دینار داهاتی ناوخۆ، کە ئەگەر پێکەوە هەژمار بکرێن بەشی نزیکەی دوو موچەی فەرمانبەران دەکات. مانگانە حکومەت پێویستی بە نزیکەی ٨٩٠ ملیار دینار هەیە بۆ دابەشکردنی موچە، واتە دەتوانرێت تا پێش جەژن دوو موچە بدرێت و هێشتا بەشێکی پارەکەش دەمێنێتەوە.\nنزیکەی سێ هەفتەشە پارەی موچەی مانگی سێ بەردەستە، بەڵام دابەشکردنەکەیان ڕاگرتووە و پێدانی موچەیان کردووە بە ٤٥ رۆژ جارێک بەبێ ئەوەی ڕایبگەیەنن، بەوەش حکومەتی هەرێم بەو هەموو داهاتەوە، لە سێ مانگدا دوو موچە بە زەحمەت و دوای شەڕێکی دەروونی و مردنی خانەنشین لە سەرەی موچەدا، دابەشدەکات.\nئەوەی هەیە ساڵانێکە بەردەوامە و لە داهاتووشدا پێدەچیت بەردەوام بێت، ئەوەش بەهۆی گەندەڵیی و دەستبەراگرتنی داهاتی نەوت و ناوخۆ و دەروازە سنورییەکان لەلایەن حزب و بەرپرسانەوە، بەهۆی ئەو دۆخەشەوە کە حکومەتی هەرێم لەگەڵ بەغدا ڕێناکەوێت؛ کۆتایی بە جەنگی دەروونی دژی موچەخۆران ناهێنێت.\nکاروان ئیبراهیم- ئێن ئاڕ تی


2020-06-02 [05:21 AM]\nلەگەل هاتنی وەرزی دروێنە لە هەرێمی کوردستاندا زۆرجاری واهەبووە کە دوای چاوەڕوانیەکی چەند مانگە جوتیاران رەنج بە خەسەر دەردەچن ئەویش بە سووتانی بەرووبوومەکانیان بە هۆکاری جۆراوجۆر.\nکاروان عارف بەرێوبەری ناحیەی بەحرکە بە ئاژانسی هەواڵی زاگرۆسی راگەیاند: ئەمرۆ ۲ـی ٦ـی ۲۰۲۰ کاتژمێر داونزدەی نیوەرۆ ئاگادارکراینەوە کەوا لەسنووری ئێمە لە هەر دوو گووندی سەرکەوری (هەرکی و سەرکەوری زرای) ئاگر لە گەنمی جووتیاران بەربوویە دەست بەجێ تیمەکانی بەرگری شارستانی مان رەوانەی شوێنی رووداوەکەکرد بۆ کۆنتڕۆکردنی ئاگرەکەو خۆشبەختانە ئاگرەکەیان کۆتڕۆکرد.\nکاروان عارف بەرێوبەری ناحیەی بەحرکە گووتی: بەهۆی بوونی با ئاگرکە زیانێکی گەورەی بە جووتیاران گەیاندەوە زیاتر لە ۳٥۰ دۆنم گەنمی سووتاندوە، بەرگری شارستانی راپورتی خۆی نووسیەو لە سەر سووتانی دەغلی سنووری ئەو دووگوندە.\nهەروەها فەغرەدین عەبدولا، دانیشتووی گوندی سەرکەوری هەرکی ئەوەی بۆ ئاژانسی هەواڵی زاگرۆسی گووت: پێش ئەوەی تیمەکانی بەرگری شارستانی بێت خەڵکی ناوچەکە وەک هەست کرد بە بەرپرسیارەتی بۆ پێش گیری کردن لە ئاگرەکە توانیان رێگری بکەن لە سووتانی سەدان دۆنم زەوی جوتیاران، هیوادارین قەرەبووی ئەو زیانەمان بۆ بکرێتەوە.


کۆدی هەواڵ: 2219\nڕێکەوتی بڵاوکردنەوە: 03:27 - 2021/06/02\nگەلۆ عیسا ئەندامی لیژنەی ناوەندیی پارتی دیموکراتی کوردستانی سووریا (p.d.k.s) لە لێدوانێکدا بۆ کوردپرێس ئاماژەی بە مەسەلەی داربڕینەکەی تورکیا لە خاکی هەرێمی کوردستان کرد و گوتی: ئەم کارە دەستدرێژیی تورکیایە و ئەمە شتێکی تازە نیە. تورکیا لە کوردستانی سووریا و عەفرینیش دەستی کردبوو بە بڕینی دارەکان و تیرۆریستانی پاڵپشتکراوی ئەردۆغان دارەکانیان تاڵانفرۆش کردووە.\nگەلۆ عیسا دەشڵێت: ئامانجی ئەوان لە بڕینی دارەکان ئەوەیە نفووز و کۆنتڕۆڵیان لەو ناوچانە زیاد بکەن. ئەم ڕەفتارە فەرهەنگی دەوڵەتی تورکیایە و دەیەوێت ئاوەدانی و شارستانیەت لەو ناوچانە نەبێت بۆ ئەوەی بتوانێت زیاترین زیان بە کوردەکان بگەیەنێت. ئەمەش لە نموونە پێشووەکاندا بینراوە.\nناوبراو زیادی کرد: تورکیا ئەو ڕەفتارەی لە کوردستانی تورکیا و لە هەرێمی کوردستانیش دووپات کردۆتەوە. دەوڵەتی تورکیا بەو کارەی دەیەوێت هاووڵاتییان لەو ناوچانە ئاوارە بن و خانوو و گوندەکان خاپوور بکات و دارەکان ببڕێت.\nئەندامی لیژنەی ناوەندیی پارتی دیموکراتی کوردستانی سووریا (p.d.k.s) ئاشکراشی کرد: تورکیا مافی ئەو کارەی لە خاکی هەرێمدا نیە و ئەوە دژی پەیڕەوی دەولییە. بۆیە پێویستە هەرێمی کوردستانیش و عێراقیش کاردانەوەیان هەبێت و لای نەتەوەیەکگرتووەکان سکاڵا تۆمار بکەن و ڕێگە نەدەن تورکیا شارستانیەت و ئاوەدانیی ناوچەکە خاپوور بکات.


لە (کاولان) تا کۆنگرەی هەشتەمی حیزب. بەشی نۆهەم. کاووس عەزیزی – Peshmergekan\nکە هاوڕێیان گەڕانەوە ، بە هۆی کەم بوونی ژمارەی پێشمەرگەی لکی ١ و ٢، هاتبوون هەردوو لکیان کردبووە لکی ١ و ئێمەش لکی ٢. زۆرمان پێناخۆشبوو کە ناومان لە لکی ٣ ڕا کە بۆ خەڵك هەم ناسرابوو، هەم خۆشیان دەویست ببووە لکی ٢، هەمیش پێمان ناخۆشبوو کە بەهۆی هاتنە خواری ڕێژەی پێشمەرگە لکێک لە لکەکانمان کەم بێتەوە و هەڵبەت دوژمنیش پێیخۆش حاڵ بوو.ماوەیەک لەوێ ماینەوە و یەکەم عەمەڵیات بە ناوی لکی ٢ لە ناوەڕاستی گەلاوێژ بوو کە پێشمەرگەکان لە نێوان پایەگای مەیدان و گوندی فریزیانی ناوچەی سۆما کەمینیان دانا و ئەگەر لە بیرم بێ ١٣ کەس کوژران و ٦ ماشێنی گەورەی کمپرسی کە هەڵگری بلۆک و سیمان بوون بۆ دروست کردنی پایەگای مەیدان ، سووتێندران و دەنگدانەوەی زۆریشی هەبوو لە ناوچە و دوژمن بەتەواوی لەو ناوچەیە تاسا بوو.\nدوای ماوەیەک هاوڕێیانی تیمی تەشکیلاتی سەڵماس شپیران لە ناوچە گەڕانەوە و دیاربوو کە پێشنیاری عەمەڵیاتیان لە سەر پایەگای سوپای پاسداران لە ئاوایی کەریکانی شپیران بە کۆمیتەی شارستانی سەڵماس ولکی ٢ کردبوو. بۆیە ڕۆژی ٨ مانگی خەرمانان بەرەو ناوچەی شپیران کەوتینە ڕێگا و ڕۆژی ١٠ مانگ لە شاخی کێلی دەستمال ماینەوە.\nئێوارەکەی کۆمیتەی شارستان و فەرماندەرانی نیزامی کۆبوونەوەیەکیان کردو هاتن سازماندەهییەکەیان بۆ باس کردین کە ئامانج لە دەست بەسەرداگرتنی پایەگای سوپای پاسداران لە سەر مزگەوتی کۆنی گوندەکە و چەک کردنی خەڵکی ئاوایی کە بەزۆر چەکدار کرابوون، بوو. پایەگای ژاندارمێریش هەبوو لە سەرەوەی ئاوایی ، بەڵام تەنیا بە ئامانجی سەرگەرم کردن تیمێک دانرابوو کە نەهێڵن جم وجۆڵێک بۆ بەرگری لە پایەگای سوپا لە خۆیان نیشان بدەن.\nپایەگای سوپای پاسداران زوو دەستی بەسەردا گیرا و ژمارەیەکیان کوژران و چەند کەسێکیشیان وابزانم هەڵاتن. بە زۆر چەکدارکراوەکانی گوندەکە هەموویان چەک کران و پایەگای ژاندارمێریش تەقەی لێکرا. ئێمە لە بەردەرکی ماڵێک ڕاوەستابووینو ترێ یان بۆ هێناین خەریکی خواردنی ترێ بووین. لەنەکاو ٣ کەس پەیدابوون کە ئەفرادی پایەگای ژاندارمێری بوون. ئەوان بەرلەوەی پێشمەرگەکان دەوری پایەگا بگرن هاتبوونە دەر بەمەبەستی ڕاوڕووتی خەڵکی کاسبکار کە بۆ ئەودیوی سنوور هاتووچوویان دەکرد. ئەوان ئاگایان لە هیچ نەبوو. هەر دەنگی تەقەیان بیستبوو و بە خەیاڵ هاتبوون بۆ پارە کۆکردنەوە. لە پێشان یەکێک لە پێشمەرگەکان لێیان نیزیک بووە وای زانی ئەوانیش هەرپێشمەرگەن. چوونکی لە مانگە شەو دا لیباسی ژاندارمێریی ئەوکات وەک لیباسی پێشمەرگەی حیزب بوون کە ەب سپی دیار دەبوون. بە کوردی پێگوتن : ئێوە کێن؟ لەو سێ کەسە یەکێکیان دەرەجەدارێکی جێگری فەرماندەری پایەگا بوو. وای زانی ئەو پێشمەرگەیە ئەفرادی پایەگای سوپایە. بۆیە توورە بوو و گوتی: بچە مگە نمیدونی من معاون پایگاه ژاندارمری هستم؟ ئەوجار ویستی بە شەق لەو پێشمەرگەیە بدا، دیاربوو وەک کەری دیزی لێ بەسەر هاتبوو، خۆی و هەردوو محافیزەکەی کەوتنە بەر هەڵمەتی پێشمەرگە و کوژران.\nدەوروبەری سەعات ١ی نیوەشەو گوندەکەمان چۆڵ کرد و عەمەڵیاتەکەمان بە سەرکەوتووی کۆتایی هات. ئەوەش بڵێم کەلە جەریانی ئاگربارانی پایەگاکە دا بەهۆی کەمتەر خەمیی یەکێک لەو هاوڕێیانەی کە ئارپی جی پێ بوو، دەم و چاوی دوو لە هاوڕێیان سووتا کە ئەبووبەکر و شێرکۆ بوو. دیارە شێرکۆ زیاتر سووتابوو. دوای سێ ڕۆژ گەیشتینەوە سنووری کۆران و ماوەیەک لەوێ ماینەوە.\nکە هاتینەوە دیتمان ئەوە برادەرانی “انقلابیون آذربایجان” هاتوونەتە شوێنی بنکەی ئێمە. چەند پێشمەرگەیەکی ئێمەش لەوێ مابوونەوە و یەکتریان گرتبووە. ئەو ڕێکخراوەیە تازە دوو ساڵ بوو بە هەوڵی حیزب و بەتایبەتی ڕێبەیر گەورەمان کاک دوکتۆر دروست کرابوو. پێکهێنەرانی ڕێکخراوەکە هە رهەموویان لە کاد ر وپێشمەرگە و فەرماندەرانی نێو ڕێزەکانی حیزب و لە نەتەوەی ئازەری بوون. هەموو ئیمکاناتێکیان حیزب بۆی دابین دەکردن و هەوڵێ دەدا تا هێزێکی پارتیزانی لە ئازەرییەکان دروست بکرێ و وەک هاوپەیمانی کورد بە دژی ڕێژیم بکەونە خەباتی نەتەوایەتی. بەرپرسەکەیان کەسێک بوو بە ناوی محمود اردهالی کەلە ئەندامانی حیزب بوو. ئەوان ماوەیەک لەوێ لای ئێمەبوون و کە کۆمیتەی شارستان تەداروکاتی دەکڕی بۆ ئەوانیشی دەکڕی. هەرلەوێش کێشەیان لێ پەیدا بوو و کەسی هەرە خوێندەوار و لێهاتوویان کە بەهرام ئازاد فەر بوو لەگەل چەند کەسی دیکە لێیان جیابوونەوە و بڕیاریان دا هەر لە نێو حیزب دا درێژە بە خەبات بدەن و هەرواشان کرد.\nدواتر بەهرام (ڕووحی شاد) بۆی باس کردین کە هۆی هاتنە دەری ئەو و هاوڕێکانی لەو ڕێکخراوەیە ئەوەبوو کە لە کۆبوونەوەیەک دا محمود اردهالی گوتبووی: ئێمە پیویستە بە زاهیر دۆستی حیزبی دێمۆکراتی کوردستانی ئێران بین و جارێ لە ئیمکاناتیان کەلک وەرگرین. لە سەر ئەوە بەهرام چوونکی مرۆڤێکی خاوەن ئەخلاق بوو، لێیان هاتبووە دەنگ و بە محمود اردهالی گوتبوو دیارە تۆ کەسێکی نان کوێری و من لەگەل تۆ کار ناکەم و دڵنیام ئەو ڕێکخراوەیە بەو دوو ڕوویەی کە تۆ گرتووتە بەر لەبەین دەچێ. دیارە دوای دەرکەوتنی بەهرام و هاوڕێکانی، ئەو ڕێکخراوەیەش ماڵئاوایی لە ژیان کرد و لەم ساڵانەی دوایی دا محمود اردهالی چووە ورمێ و لەوێ گیرا کە نازانم چی بە سەرهات؟\nلەو ماوەیە دا کە کاک عەلی و ئەوان چووبوونەوە لە نوچەی مەڕگەوەڕ لکی ١ و هیزی کێلەشین پێکەوە چەند عەمەڵیاتێکی باشیان کرد. لە بۆزی سینا کاتێک هێزەکانی ڕێژیم لە پایەگای سیویجە کۆببوونەوە بۆ هێرش، بەرلەوەی هێرش بکەن پێشمەرگەکان لێیان دابوو و ئەو هێزەیان تێکشاکاندبوو، بەداخەوە پێشمەرگەیەک بە ناوی ساڵح چاووشی شەهید ببوو ڕووحی شاد.\nهەر وەها دەست بەسەرداگرتنی گوردانی کەماڵ مەجیدیانی دزەی مەڕگەوەر بە بێ هیچ شەهیدێک دوژمنی تاساندبوو. هەروەها لە ڕۆژی ١ی خەرمانان لە سەرگەڕی مامە شێخ (بناری داڵانپەڕ) لە شەڕێکی قورسی بەرپەرچدانەوەی هێرشی دوژمن دا پێشمەرگەیەک بە ناوی ڕەحیم حەسەنی شەهید ببوو ڕووحی شاد.\nهەروەها لە عەمەڵیاتێکی هاوبەشی لکی ١ی هێزی ئاگری و هێزی کێەشین لە سەر پایەگای گوندی نۆڤێ و بێراسب ، مەرگەوەڕ دا کە عەمەڵیاتەکان سەرکەوتوو نەبوون ، فەرماندەری هیزی ئاگری کاک ڕەحیم ساڵح زادە بە سەختی بریندار بووە و ئەویش کورد گوتەنی لە مردن ڕزگاری بوو. هەروەها لە ڕۆژی ٨/٧/١٣٦٦ پێشمەرگەکانی لکی ١ لە گوندی سوولەدووکەل کەوتبوونە کەمینی جاش و پاسدارەکان و بە داخەوە دوو پێشمەرگە بە ناوەکانی کەمال ئیبراهیم پوور و عەبدولا عەبدی کە وێگڕا ببوونە پێشمەرگە و وێگرا شەهیدبوون و هەردووکیشیان خەڵکی یەک ئاوایی بوون. (حەسۆکەندی) ڕووحیان شاد.\n(( ڕاستکردنەوەی هەڵەیەک))\n(( لە بەشی پێشوو دا بەشێکی بیرەوەرییەکەم لە بیر نەمابوو کە ئەویش هەم هۆکاری پیری و هەمیش دەرباس بوونی ٢٩ ساڵ و چەند مانگ بە سەر ڕووداوەکە دایە.\nڕۆژی ١١ی پووشپەڕ پەلی ٣٣ و کادرەکانی کۆمیتەی ناوچەی ئەنزەل کەناربەڕۆژ بە مەبەستی جەولە و وەشاندنی زەبر لە دوژمن بە ڕێگاوە بوون بەرەو ئەنزەل و دەوروبەری ئۆرمیە. بەڵام هەر دوای چەند سەعاتێک کە لێمان دوور کەوتنەوە، لە سەر سنووری پەریخانی پشتی کۆران لەنەکاو تووشی توویۆتایەکی پڕلە پاسدار کە بە جادەی سنوور کەلە لایەن تورکیەوە لێدرابوو دەبنەوە و ئەوان تەقەیەک لە پێشمەرگەکان دەکەن و زوو دەرباس دەبن. لەو تەقەیە دا دوو کەس بریندار ببوون کە کاک دێهقان عەبدولا زادە(دێوانە) و سراجەدین مووسائی بوون. برینی دێوانە زۆر قورس بوو و هەموومان نیگەران بووین کە لە ژیان دا دەمێنێ یان نە؟ ئەوەبوو بریندارەکان زوو بەڕێکرانەوە بۆ لای بنکەی مەڵبەند لە کیوارستانی پەنا شاخی شەهیدان. شەوی ١٤ی پووشپەڕی ١٣٦٦ دوکتۆر شوان کە دوکتۆری مەڵبەند بوو لەگەل چەند پێشمەرگەیەک بەرەو پیری بریندارەکان دێن کەلە ڕێگادابوون بۆ لای ئەوان. لە پەنا گوندی کاولان کە پێشتر باسم کرد ڕێژیم سووتاندبووی ، تیمێکی دیکەی پێشمەرگە کە وابزانم ٦ کەس بوون و لە مەئمووریەتێکی نێو شاری ئۆرمیە دەگەڕانەوە تووشی یەکتر دەبنەوە و تیمەکەی دوکتۆر تەقەیان لێدەکەن کەبەداخەوە پێشمەرگەیەک بە ناوی یووسف ڕەشیدی شەهید بوو ڕووحی شاد.))\nبەوجۆرە ئێمە وەک لکی ٢ و کۆمیتەی شارستانی سەڵماس درێژەمان دایە کار وتێکۆشانی حیزبیمان و تیمە تەشکیلاتیەکانیش لە ناوچە بوون . دەتوانم بڵێم کەمترین کێشە و گرفتمان هەبوو.کاک عیسمەت وەک بەرپرسی کۆمیتە و بەرپرسی گشتی، کاک سەعید وەک فەرماندەری لک کە بەرپرسی نزیامیی ئێمەبوو و کاک نایب مەشایخی بەرپرسی ماڵی بوو. لە سازماندەهیی ئەوکاتی حیزب دا ئەو سێ کەسە ئەندامی هەیئەتی ئیجرائیی کۆمیتەی سارستانی سەڵماس بوون واتە بەرپراسی کۆمیتە، فەرماندەری لک و بەرپرسی ماڵی. کۆمیتە و ئەرکانی لک بەردەوام پێکەوە بوون. هەروەک گوتم کاک عسیمەت و کاک نایب بەردەوام لەگەل پێشمەرگەکان بوون، ئەرکانی لکیش سەعید مەحموود نەژاد فەرماندەری لک(ڕووحی شاد)، ئەفەندی جیهانگیری جێگری لک (ڕووحی شاد) سەڵمان کووهی کادری سیاسیی لک (ڕووحی شاد) مەولوود بەنی ئادەم بەرپرسی تەداروکاتی لک و من (کاووس) بێسیم چی پێکەوە دەبووین.\nهەوا ساردی کردبوو ، بەڵام دەبا عەمەڵیاتێکی دیکە بکەین. ئەوەبوو تیمی تەشکیلاتیی سەڵماس شپیران هاتنەوە و دیاربوو کە پایەگای گوندی عەبدی بەگی سۆما دیاری کرابوو بۆ عەمەڵیات. لە پێشان کاک سەعید و چەند کەسی دیکە چوون شناسایی ئەو پایەگایەیان کرد و دوای گەڕانەوە کەوتینە ڕێ بەرەو قووڵایی ناوچەی سۆما. ڕۆژی ٣/٧/١٣٦٦ ڕۆژەکەی نیزیک واربلێند ماینەوە و ئێوارەکەی دوای سازماندەهی بەرەو پایەگای گوندی عەبدی بەگ حەرەکەتمان کرد. دوای ئەوەی گەیشتینە شوێنی مەبەست و هەرکام لە تیمەکان دامەزارن عەمەڵیات دەستی پێکرد. بەڵام بە هۆی کەمتەرخەمیی تیمی هێرش بۆ سەر پایەگا و هاتنی گرووهی زەربەت لە گوندی کانی سپی ڕا بۆ لای عەبدی بەگ و دەرگیر بوونیان لەگەل پێشمەرگەکان عەمەڵیات سەرکەوتوو نەبوو. ئەو شەوە تیمێکی ئێمە لە کۆنە پایەگایەک لە نێوان عەبدی بەگ و کانی سپی لە کەمین دا بوو. گرووهی زەربەتی ڕێژیمیش هەربە شانسی هاتبوون ئەو شەوە لەو کۆنە پایەگایە بمێننەوە تا بەیانی ، بێ ئەوەی بزانن پێشمەرگە ئەوە لە ناو کۆنە پایەگاکەن. ئەوەبوو دەرگیر بوون و چەند پاسدارێک کوژران، بەڵام عەمەڵیاتەکەمان نەیتوانی ئامانجی ئەسڵیی خۆی کە دەست بەسەرداگرتنی پایەگابوو بپێکێ. ئێمەش دوای عەمەڵیاتەکە دەبا ئەو ناوچەیە چۆڵ بکەین، بۆیە ئەو شەوە درێژەی پاییزیمان تا بەیانی پێوا و گەیشتینەوە پشتی ئاوایی سوڵتانی و تاو هەڵات. ئەوەی لە بیرم بێ لەو کاتی دا بوو کە لە ڕادیۆ دەنگی کوردستانی ئێران پەیامێک بڵاو بووە: لە مەڵبەندی شیمالەوە بۆ حەسەن بازووکە، تکایە بە پەلە و بێ ڕاوەستان خۆت بە مەڵبەند بناسێنە!\nئەوە لای ئێمە ئەدەبیاتێکی ئاشنابوو ، دیار بوو کە بڕیاری دەرکردنی دراوە. چوونکی حەسەن لە وارگەنم بوو، مەڵبەند لە کیوارستان. ڕۆژ نەبوو پێشمەرگە هاتوچووی وارگەنم نەکەن. بە قەولی برادەرێک ئەگەر یەکێک چووباوە سەر بەردی پشت چادرەکەی مەڵبەند و بانگی حەسەن بازووکەی کردباوە لە ناو گوند بە ڕاحەتی دەبیسترا. بەڵام ئەو پەیامە هی بێ لۆمە کردن بوو و لە ڕابردووی ئەو کاتیشدا بیانووی وەهامان دیتبوو. ئەوەبوو دوای ٣ ڕۆژ پەیامی دەرکرانی حەسەن لە ڕادیۆ دەنگی کوردستانی ئێران بڵاو کرایەوە کە گوایە سەرپێچیی کردووە و وڵامی پەیامی مەڵبەندی نەداوەتەوە! ئەوە لە کاتێکدایە کە ڕەنگ بێ حەسەن هەر ئەو پەیامەی نەبیستبێ. چوونکی حەسەن چاوەڕوانی وەها پەیامێکی نەدەکرد تا گوێ بداتە هەموو بەرنامەکانی ڕادیۆ. ئەوەش زیاد بکەم کە حەسەن بازووکە هەر دە ئەسڵ دا ئەهلی ڕادیۆ نەبوو. دوای دەرکرانی حەسەن ماوەیەک لەو ناوچەیە مابووە و پاشان لە ترسی تێرۆریستانی ڕێژم . بەداخەوە مەڵبەندیش هەڕەشەیکردبوو کە نابێ حەسەن لەو ناوچەیە بمێنێ ، بۆیە ماڵی گواستبووە گوندی توورێی شەمزینان و لای کەسێک بە ناوی حەقی تووران گیرسابووە .(دواتر باسی چارەنووسی غەمباری ئەو و فەرامەرز دەکەم)\nهەر ئەوکات هیندێک ڕەفتار کرابوون کە هەم ئەوکات و هەم دواتر زەبری زۆر قورسیان لە حیزب وەشاند و تەنانەت بە میدیاکانی ڕێژیم گەیشت و بڵاو کرانەوە و لە لایەن یەکێک لە مۆرە نفووزییەکانی ڕێژیمەوە ئەو وێنە و بەڵگانە گەیاندرانە ساڵۆنی کۆنگرەی ٨ و کەمێکی تریش کێشەکان قووڵتر بوونەوە و ئەو مۆرەیەش هەر دوای ماوەیەکی کورت چووە پاڵ ڕێژیم و هەتا ئەم لەحزەیەش بەردەوامە لە خیانەت. ئەو ڕەفتارانە یەکجار دوور بوون لە گەورەیی حیزب، بەڵام بەداخەوە ڕوویان دابوو. بەتایبەتی کە شەخسی کاک عەلی کاشفپوور لەوێ بوو و دەیتوانی ڕێ بگرێ لە ڕوودانیان، یان ئەسەڵەن هەر بڕیاری وەهاڕەفتارێک نەدراباوە. بۆیە تا ئێستاشی لەگەل بێ ئەو جەریاناتە تارماییەکی خراپیان خستۆتەوە سەر کارنامەی پڕلە خەبات و تێکۆشانی کاک عەلی کاشفپوور کەلە شیمالی کوردستان ببووە سیمبۆلی خەباتکارێک لە ماڵباتێکی هەژاری ناوچە . من لێرە دا لە سەر ئەو جەریانە هەر ئەوندە دەڵێم. چوونکی من لەوێ نەبووم و نەقڵی قەوڵم بیستووە و نووسینەکەی بۆ شاهیدان بە جێ دێڵم.\nڕۆژی ٧/٧/١٣٦٦ ئێمە تیمێکی ١١ کەسی بەرەو ناوچەی ئەنزەل کەوتینە ڕێ. لە ناوشیوان حەرەکەتمان کرد، بۆ بەیانی گەیشتینە کاسبێ لە ناوچەی ئەنزەل. وابزانم تیمی تەشکیلاتیی ئەنزەل-کەناربەڕۆژ بەرنامەیان بەدەستەوە بوو لە ڕێگای تەشکیلاتەوە تیمێک لە پێشمەرگەکان بنێرنەوە نێو شاری ئۆرمیە بۆ وەشاندنی زەبر لە هێزەکانی ڕێژیم. تا ئێوارێ لە خوار کاسبێ ماینەوە و بەر لە دونیا تاریک بوون چووینەوە گوندی شێرەکا. لەوێ چووینە خزمەت مام کۆرۆغلی کەلە سوارەکانی سمکۆی شکاک بوو. سەیر ئەوەبوو کە دوژمن بە زۆر سوێندی قورئانی پێخواردبوو کە هەرکات پێشمەرگەت بینین دەبێ ئاگادارمان بکەیەوە. بەرلەوەی بڕۆینەوە، مامی بە ئەزموون گوتی: بڕۆن دوای ٢ ڕۆژی دیکە بە پایەگا دەڵێم پێشمەرگە هاتبوونە گوندی مە. چوونکی خەڵکی گوند سوێندیان خواردبوو بە قورئان و دەبا بە سوێندەکەیان وەفادار بن. مام کۆرۆغلی زیاتر لە ١٠٠ ساڵ ژیا و لە دوای ساڵی ٢٠٠٠ کۆچی دوایی کرد. بەداخەوە ئەو هەموو زانیاریەی کەلە سەر ڕاپەڕینی ژێر سەرۆکایەتیی سمکۆی شکاک دا هەیبوو وەک شاهیدێکی بەشدار ، لەگەل خۆی برد و نەمانتوانی هیچی لێ وەرگرینەوە، دیارە ئەوەش یەکێک لە زەعفەکانی ئێمەیە.\nسەیر ئەوەبوو کە کۆمیتەی شارستان پەیامی ڕادیۆیی دابووە تیمی تەشکیلاتی کە ئەوە پێشمەرگەکان هاتن بۆ لای ئێوە، بەڵام ئەوان ڕاست ڕۆژی ٨ ی مانگ لە خوار گوندی کوورەی خواروو چووبوون لە ماشێنێکی دوژمنیان دابوو و ٣ کەسیان کوشتبوو و ماشێنەکەشیان سووتاند بوو،(لەکاتێک دا ئەوان مافی ئەنجامی هیچ عەمەڵیاتێکی نیزامیان نەبوو وەک تیمی تەشکیلاتی) هەر ئەو شەوە پەڕیبوونەوە لای شێخ بازید و ڕۆژی دوایی چووبوونە ناوشیوان لای هاوڕێیان! تیمەکە پێک هاتبوو لە یووسف کەنعانی، عەبدولسەلام محەممەدی، مستەفا مینایی ، و حاجی خەرەگۆشی کە پێشتر پێشمەرگەبوو و وازی هێنابوو، ئەوجار لە سەربازی هەڵاتبووە و گەیشتبووە تیمی تەشکیلاتی(بەداخەوە هەر چواریان دواتر شەهید بوون و لە بەشەکانی داهاتوو دا باسی دەکەم) ئێمەش کەلە شێرەکان حەرەکەتمان کرد، چووینەوە گەلی کوور کە هەمووی ٢ کیلۆمیتر لە شوێنی کەمینەکەیان دوورە. بەڵام دیاربوو شانسمان هەبوو کە بەو ماندوویەتیە دوژمن نەهاتە سەرمان.\nئێوارەکەی چەند کەسمان چووینەوە کوورەی خوارێ و زانیمان کە لەوێ کەمین دانراوە( مەلا قاسم ، خالید ، ئەیووب، شجاع، سراج و من) لە گەڕانەوە دا دوو دەبەی ٢٠ لیتریی ئاومان لە گوند را دەگەڵ خۆمان هێنایەوە بۆ لای هاوڕێیان کە ئاو نەبوو. ئەو شوێنە ئاوی نیە. پێموایە ٢ ڕۆژ لەو مەسیرە ماینەوە و ئەوجار سەردانی زۆر گوند مان کرد. لە زۆر جێگا مەجالی باش هەبوو بۆ عەمەڵیاتی پارتیزانی بەڵام بەرپرسی تیمەکەمان (مەرحوومی ئەفەندی) نەیدەتوانی بڕیار بدا کە بیکەین یان نەیکەین؟ ماوەی ١٠ ڕۆژێکی پێچوو و بەفریش باری بوو. لە زۆر جێگا بەفرێکی کەم هەبوو، هەوا زۆر سارد و ئێمەش هەر بە جلی هاوینەوە بووین. ئێوارەیەک دەچووینەوە گوندی زەنگاوا. لە قەراغ دێ ٣، ٤ سەگ فیشاری زۆریان بۆ هێناین. شوانەکەش نەکا پێیوایە ئیمە پاسدارین، خۆی لەو سەگانە گێل کردبوو. هەر دەیانەویست بریندارمان بکەن. ئەفەندی بە بەرد لەو تاریکایە دا لە یەکێکیانی دا و هەموویان هەڵاتن، دیاربوو ئەو یەکدانەیە هەر دەیقوڵاند کە ئازاری هەبوو بەو لێدانەوە. چووینەوە نێو دێ و ئەفەندی، مەلا قاسم ، خالید و من لە ماڵی خاڵێ عیسا بووین، هیندەی پێ نەچوو جەوانێک هاتە ژوور وجنێوی بە گرووهی زەربەت دەدا کە لە سەگی ئەویان داوە و لاقی سەگەکە شکاوە. لیومان گەست زانیمان کە ئەوە ئێمە بووین. شوانەکە کەروێشکێکیشی کوشتبوو پێکەوە خواردمان و دوایە ئەفەندی گوتی وەلا ئێمە بووین کەلە سەگەکەی تۆمان دا. ئەویش ئاشکرای کرد کە وای زانیوە پاسدارن بۆیە خۆی لێ گێرل کردووە. یادی بەخێر و ڕووحی ساد ئەو شەوە خالێ عیسا قسەی خۆشی بۆ کردین و من جارێکی دیکەش وابزانم ساڵێ ٦٩ بوو کە بە خزمەتی گەیشتم و ئاخەرین جار بوو. عیسا هەم خاڵی شەهید کەرەم کەلەشی و هەمیش خەزووری بوو. مرۆڤێکی مەزن و خاوەن کەسایەتیەکی دیاری کۆمەڵایەتی بوو لەو ناوچەیە. ڕووحی شاد.\nڕۆژێکیان لە سەڵی سپی بووین، بەفر دەباری، ئەفەندی، دێوانە و بهرەنگ و وەلی کۆبوونەوەیەکیان کرد. هاتنەوە وگوتیان دەبینە دوو تیم. تیمێکی ٦ کەسی درێژە بە مەئموریەت دەدەین، تیمێکی ٥ کەسیش دەگەڕێنەوە لای هاوڕێیان لە سنوور. من لەگەل ئەو تیمە بووم کە درێژەی مەئمووریەتەکە بدات ، ئێمە ئەو کەسانە بووین: (ئەفەندی، بێهرەنگ، وەلی، ناجی، سادق و من). تیمی دیکە بەرەو کوورەی سەرێ حەرەکەتیان کرد، ئێمەش بەرەو کەناربەڕۆژ چووین و لە گوندێک ئەندامێکی حیزب وەک شارەزا لەگەڵمان هات و بردینەوە شارۆچکەی کارخانە قەندی ئۆرمیە(نوشین شهر ) ی ئێستا. ئەو ڕۆژە ئەو ئەندامەی حیزب لای ئێمە مایەوە و ئێوارەکەی کەسی دیکە لەگەلمان هات بۆ نیو شرکەتێکی گەورەی ڕێگاوبانی ڕێژیم و دەمانەویست بیسووتێنین.


فۆڕمی تۆمارکردنی بابەت | بەیاننامەی حزبی کۆمۆنیستی کرێکاری کوردستان بەبۆنەی یەکی ئایار، ڕۆژی جیهانی چینی کرێکارەوە!\nیەکی ئایار ڕۆژی هاوپشتی و هاوچارەنوسی و توندکردنەوەی خەباتی یەکگرتوانەی چینی کرێکارە بەڕووی سەرتاپای سیستەمی زاڵمانەی سەرمایەداری، لەسەراسەری جیهاندا. یەکی ئایار ڕۆژی هیچ نەتەوەو ئاینێک نییە، بەڵکو رۆژی بەرجەستەکردنەوەی ناسنەمەی جیاوازی چینایەتی کرێکارە، بەرامبەر بەدەسەڵاتی چینی بۆرژوازی و هەموو ئەو رەوت و بزوتنەوانەی کەبەم یان بەو شیوەیە پاساوی مانەوەی سەرمایەداری و دەسەڵاتەکەی دەکەن بەسەر کۆمەلگاوە. کارنامەی سەرمایەداری و چینی بۆرژوازی و دەولەتەکانی لەدونیای ئەمڕۆدا، هەرساتە و هەر ڕۆژە، ناتەبایی و پێچەوانەبوونی خۆی لەگەڵ کۆمەلگای بەشەری و ئومێد و ئارەزووە ئینسانیەکانی نیشان دەدات. ئەمڕۆ بۆرژوازی ئیمپریالیستی بۆ دەرچون لە قەیرانێکی ئابوری کوشندە کەتێی کەوتوە لە ململانێیەکی سەخت دان بۆ دابەشکردنەوەی جیهان لەنێوان خۆیاندا کە جەستەی ملێۆنەها ئینسانی لە ناوچەی رۆژەهەڵاتی ناوەڕاستدا کردۆتە خۆراکی ماشێنی جەنگ و میلیتاریزمەکەی، لەلایەکی تریشەوە، سیاسەتی برسیکردن و لێگرتنەوەی ئابوری چ لە ناوخۆی ووڵاتانی ئیمپریالیستی‌و چ لە وولاتانی ژێردەستەدا بەدەستەوە گرتووە. خودی ئەوەی کە ڕۆژهەلاتی ناوەراست کراوەتە گۆماوی خوێن و جێگایەک بۆ سەپاندنی باڵادەستیی هیزە ئیمپریالیستەکان و دەولەتانی ناوچەکەو هەڵکشانی دەستەوتاقمی تیرۆریست و ئینسان کوژی لەنمونەی داعش، بەڵگەی ئەو راستیەن کەچینی بۆرژوازی و نیزامەکەی جگەلە دەستبردن بۆ جەنگ و کاولکاری و ئاوارەیی و کوشتاری بەکۆمەڵی ئینسان و پەرەدان بەتیرۆریزم و راسیزم، کارنامەیەکی تری نیە بۆ بەلاداخستنی ناکۆکیە ناوخۆییەکانی. ساڵی رابردوو کرێکاران‌و جەماوەری بێبەشی کوردستان لەنێو کەشوهەوای جەنگ‌و نائارامیی ناوچەکەدا، سەختترین دەورانی ژیان‌و گوزەرانی تێپەراندوە. وێرای بێمافی‌و نەبوونی یاسایەکی کار کە لانی کەمی ماف و ئازادیەکانیان بەرەسمی بناسێت، لەگەڵ سەرکوت و هەژاری و نەداری‌و بیکاری بەرفراوان بەرەوڕووکراونەتەوە. بۆرژوازی کوردو حزبە دەسەلاتدارە قەومی و ئیسلامیەکانی، بۆ هەستانەوەی باری داڕوخاوی ئابوری و قەیرانی سیستەمەکەیان، لەلایەک سیاسەتی نەدان و لێگرتنەوەی موچە و دەستبردن بۆ بێکارسازی گرتۆتەبەرو لەلایەکی تریشەوە نامەسئولەیەتی خۆیان بەرامبەر بەدابینکردنی خزمەتگوزاریەکان راگەیاندووە و لانی کەمی بەدەستهێنانی بژێوی کرێکاران و خەلکی زەحمەتکێشیان بەبازاڕی مونافەسەی سەرمایەو خاوەن کۆمپانیاکان سپاردووە، کە هەژاری و نەداریەکی بێوینەیان بەسەر چینی کرێکاری کوردستاندا داسەپاندووە. ئەزمونی یەکساڵی رابردووی ناڕەزایەتیە جەماوەریەکان، کەڕۆژانە یەخەی دەسەلاتدارانی کوردستانی گرتووە، لەلایەک ئەو راستیەی لەمەحەک داوەتەوە، کەبۆرژوازی کوردو دەسەلاتی حزبەکانی هیچ شەرعیەت و هەقانیەتێکیان بۆ مانەوە لەسەر کورسی دەسەڵات نەماوە. تەنانەت هەرجۆرە باشکردنێکی بەرچاو لەژیانی ئابوری و سیاسی و کۆمەلایەتیدا، بەلەکارخستنی ئەم دەسەلاتەوە گرێ دراوەتەوە. لەلایەکیتریشەوە هەمان ئەزمون زۆر بەروونی بانگەوازی چینی کرێکاری کوردستان دەکات بۆ بەلاداخستنی دۆخی ئیستا و بەدەستەوەگرتنی چارەنوسی کۆمەڵگا. هاوڕیانی کرێکار، جەماوەری زەحمەتکێش و بێبەشی کوردستان! چینی کرێکار بۆ رزگاری خۆی وکۆمەڵگا لەدەست کەمایەتیەکی خوینمژو مفتەخۆرو گەندەڵ، هیچ ڕێگایەکیتری لەبەردەمدا نییە جگە لە پشتبەستن بەهیزی خۆی نەبێت. سەرەکیترین هۆکاری مانەوەی دەسەلاتدارێتی بۆرژوازی کورد بە هەموو شکست‌و و قەیرانەکانیەوە، پەرتەوازەییی و ناڕێکخراوبونی ریزی ئێمە کریکاران‌و زەحمەتکێشانە. تەنانەت کرێکاران کاتێک دەتوانن لەخەباتی ڕۆژانەیاندا خواستەکانی خۆیان بەسەر دەسەلاتداران و خاوەنکاردا داسەپیین، کەزاڵ بن بەسەر ئەم پەرشوبلاویی و ناڕێکخراوبوونەیاندا و وەک هێزێکی یەکگرتوو رێکخراو دەرکەون. هەموو هەوڵیکی بۆرژوازی کورد بۆئەوەیە تا ریزەکانی چینی کرێکارو کۆمەڵانی بەشمەینەت لەپەرشوبلاویی و پارچەپەرچەییدا رابگرن و لەم ڕیگایەشەوە بمان کەنە سەربازی بێکرێی ڕاگرتنی دەسەڵاتەکەیان. کرێکارانی کوردستان وێرای ئاستەنگیەکانی بەردەمیان، بەڵام هیزێکی گەورەی کۆمەڵایەتین. ئەگەر هێزی سەدان هەزاری کرێکارانی بەرهەمهێنانی نەوت، کرێکارانی ناوەندەکانی تەندروستی و شارەوانی و کارەباو خزمەتگوزاریەکان، ئەگەر ڕیزی هەزاران کرێکاری کشتوکالی و کرێکارانی کۆمپانیان و کارگە گەورەو بچوکە ئەهلیەکان، ئەگەر ژنانی کرێکار و خیزانە کریکاریەکان، لەپاڵ ڕیزی چەندسەد هەزاری بێکاران و زەحمەتکێشانی کەمدەرامەتدا، لەیەک ڕیزی چینایەتی سەربەخۆ ورێکخراو یەکگرتووداو لەژێر ئالای شۆڕشی کرێکاریدا، پێ بنێینە مەیدانی خەباتی سیاسیەوە، بەدڵنیاییەوە نەک هەر سێلاوێک لە تواناو هیز لەخۆدەگرن کەحسابی کۆمەڵگا لەگەڵ چینی بۆرژوازی و دەسەلاتەکەی یەکلابکاتەوە. کەواتە با ئایاری ئەمساڵ بکەیەنە سەرەتایەک بۆ زاڵبوون بەسەر گرفتی پەرشوبلاوی ڕیزەکانمان. با دەست بەرین بۆ دروستکردن و پێکهێنانی رێکخراوە حزبی و غەیرە حزبیەکانی کرێکاران و جەماوەری زەحمەتکێش و بێبەشی کوردستان. بژی ئایار.. بروخێ نیزامی سەرمایەو سەرمایەداری! حزبی کۆمۆنیستی کرێکاری کوردستان 25-04-2016


داواكاری گشتی ئەمەریكا: ترەمپ دادگایی دەكرێت و دەگیرێ\n:: PM:06:51:15/12/2018 \nنووسینگەی داواكاری گشتی فیدڕاڵی ویلایەتە یەكگرتووەكانی ئەمەریكا رای دەگەیەنێ كە دۆناڵد ترەمپ لە ئەنجامدانی دوو تاوان تێوەگلاوە و لە ئێستەیشدا بەدواداچوون دەكەن لەسەر كۆمەڵێك تاوانی تر كە ئەگەری هەیە ناوبرای لایەنێك بێت تێیدا، ئەگەریش ئێستە نەدرێتە دادگا ئەوا دوای كۆتایی هاتنی ماوەی حوكمڕانییەكەی دەدرێتە دادگا. ئەمە لە كاتێكدایە كۆمەڵێك رۆژنامەنووسی بە ئەزموونی ئەمەریكی پێیان وایە ترەمپ 2019 تەواو ناكات.\nئەمڕۆ شەموو 15ی كانوونی یەكەم/ دیسێمبەر، رۆژنامەی "كەنفدنسیال"ی ئیسپانی بڵاوی كردەوە كە نووسینگەی داواكاری گشتی لە ناوچەی باشووری شاری نیویۆرك، دۆناڵد ترەمپ سەرۆكی ئەمەریكای تۆمەتبار كرد بە ئەنجامدانی دوو تاوان بەشێوەی راستەوخۆ، ئەویش بە پێدانی پارە بە مایكل كوهین پارێزەری تایبەتی ترەمپ كە رۆژی چوارشەمی رابردوو سزای سێ ساڵ زیندانی بەسەردا سەپێنرا.\nكوهین بە تاوانی پێدانی پارە بە هەریەكە لە كارین ماكدوگال نمایشكاری پێشتری گۆڤاری پلەی بۆیی سێكسی و ستورمی دانیلز هونەرمەندی فیلمە سێكسییەكان، بەرانبەر بێدەنگ بوون و ئاشكرا نەكردنی پەیوەندییە سێكسییەكانیان لەگەڵ ترەمپ لە دەرەوەی پڕۆسەی هاوسەرگیری.\nكوهین لە بەردەم دادوەر دانی بەوەدا ناوە كە بە ئاگاداری دۆناڵد ترەمپ پارەی بەو دوو ژنە داوە كە هیچ شتێك لە بارەی ترەمپ ئاشكرا نەكەن لەكاتی بانگەشەی هەڵبژاردن تا دەبێتە سەرۆك، ئەمەش وەك تاوان لێكدراوەتەوە كە بە پارەی بانگەشەی هەڵبژاردن كراوە.\nئەگەرچی دۆناڵد ترەمپ لە رێگەی چەند تویتێكەوە بەرگری لە خۆی كردووە و ئاماژەی بەوە داوە كە ئەو بڕە پارەیەی بەو دوو ژنە دراوە لە دەرەوەی بانگەشەی هەڵبژاردن بووە، هێمای بۆ ئەوەش كردووە كە ئەو لێكۆڵینەوانە وەك بە دووكەوتنی جادوگەر ناوبردووە بەو پێەی دیموكراتەكان شكستیان خواردووە لەوەی بەڵگە دەستبخەن كە رووسیا دەستوەردانی كردووە لە هەڵمەتی هەڵبژاردنی دۆناڵد ترەمپ لە هەڵبژاردنی سەرۆكایەتی دا.\nبەپێی راپۆرتێكی "سی ئێن ئێن" كەسانی نزیك لە دۆناڵد ترەمپ ئاماژەیان بەوە داوە ئەگەری زۆرە بەم نزیكانە سەرۆك تۆمەتبار بكرێت چونكە دیموكراتەكان دەستیان گرتووە بەسەر ئەنجوومەنی نوێنەران، بەڵام كۆمارییەكان دەتوانن رزگاری بكەن بەو پێیەی زۆرینەن لە ئەنجوومەنی پیران.\nبە رای چاودێران كێشەكە لەوەدا نییە كە ئێستە ترەمپ تۆمەتبار دەكرێت بەڵكو لە كاتە زیاتر رووبەڕووی كێشە دەبێتەوە كە پۆستەكەی جێهێشت، ئەوكات رووبەڕووی تۆمەتی توانی هەڵبژاردن دەكرێتەوە.\nهاوكات كریس كونز ئەندامی ئەنجوومەنی پیران لە دیموكراتەكان دەڵێ بەڵگەكەی كوهین بەس بۆ ئەوەی وەزارەتی داد رەوایەتی بدات بە دادگایی كردنی ترەمپ، بەمەش دەبێتە یەكەمین سەرۆكی ئەمەریكا ئەگەری هەیە ماوەی 10 ساڵ زیندانی بكرێت و سزایەكی زۆری داراییش بدرێت و ماڵ و موڵكیشی دەست بەسەردا بگیردرێت.\nپەرلەمانتارێك: هەرێمی كوردستان ئامادەیە بۆ رێككەوتن لەگەڵ بەغدا\nله قه‌ره‌ته‌په دوو تیرۆریست گیران


تەرمی منداڵێکی خنکاو دەرهێنرا و گەڕان بەدوای ٢ تەرمی دیکەش بەردەوامە | ROJnews\nشەممە, 22 يون 2019 - 13:13\nتەرمی منداڵە خنکاوەکەی ڕەواندوز لە ڕووباری بێخاڵ دەرهێنرایەوە و گەڕان بە دوای تەرمی دوو کەسی دیکەش، کە یەکێکیان هەفتەیەک پێش ئێستا و ئەویدیکەشییان لە دووەم ڕۆژی جەژنی ڕەمەزان لەو سنورە خنکان بەردەوامە.\nئێوارەی دوێنێ لە سنوری شارۆچكەی سۆرانی، سەر بە پارێزگای هەولێر، تەرمی منداڵە تەمەن ٨ ساڵانەكەی ڕەواندوز لەلایەن تیمەكانی پۆلیسی بەرگری شارستانی سۆران، لە ڕووباری بێخاڵ دۆزرایەوە، بەڵام تا ئێستا تەرمی ئەوكچەی كە هەفتەیەك لەمەوبەر لە ڕووباری دێرەلووك لە سنوری مێرگەسۆر خنكا و تەرمی منداڵێكی عەرەب كە دووەمین ڕۆژی جەژن لە ڕووباری بێخاڵ خنكاون نەدۆزراوەتەوە.\nلەسەر ڕووداوەکان ڕائید بەیار محێدین، وتەبێژی بەرگری شارستانی سۆران، بە ڕۆژنیوزی وت "ئەو منداڵەی دوو ڕۆژ لەمەوبەر لە ڕووباری كاولۆكان لە سنوری ڕەواندوز خنكا تەرمەکەی لەناو ڕووباری بێخاڵ دۆزرایەوە".\nوتەبێژی بەرگری شارستانی سۆران، وتیشی: "بەهۆی لێڵ بوون و زۆری ئاوری ڕووبارەكان كاری گەڕان بەدوای تەرمەكان قورسە، بەڵام تیمەكانمان لە بەرێوەبەرایەتی بەرگری شارستانی سۆران لە کەنارەکانی ڕووبارەكان بەردەوامن لە هەوڵەكانیان" .\nبەیار ئاماژەی بۆ ئەوەشكرد "ئەو كچەی هەفتەیەك لەمەوبەر لە دێرەلوك خنكا بە وتەی چەند هاوڵاتیەك تەرمەكەی لە سنوری ئاوی زێی گەورەدا بینراوە، بەڵام نەتوانراوە لە ئاودەربهێندرێت و ئێستاش تیمەكانمان بەردەوامن بۆ دۆزینەوەی".\nدەربارەی منداڵە تەمەن چوار ساڵانەکەی كە دووەم ڕۆژی جەژن لە هاوینە هەواری بێخاڵ خنكابوو. ڕایگەیاند "بەهەمانشێوە تیمەكانمان لە ڕووبارەكاندا كاری خۆیان دەكەن هیوادارین بتوانین تەرمەکان بدۆزینەوە".


یەکێتی زانایانی کوردستان: هاوسەرگیریی مسیار رێپێدراو نییە\n:: AM:09:45:19/09/2019 \nهاوسەرگیریی مسیار لە سنووری كەركووك تا مەخموور زیادی كردووە، بەڵام یەكێتی زانایانی ئاینی كوردستان هۆشداری بە مامۆستایانی ئاینی دەدات كە بە ئاشكرا و بە نهێنی ئەو مارەبڕینە نەكەن و ڕێپێدراو نییە. بەڵام مامۆستایەكی ئاینی چەند نهێنییەك لەبارەی ئەو هاوسەرگیرییە ئاشكرا دەكات.\n"مسیار یان زەواجی موتعە یاخۆ سیغە" شێوازێكی پێوەندی سێكسیی دوو كەسە كە شەرعێندراوە بەگوێرەی هەندێ مەوەز و بیروباوەڕی ئاینی، بە دیاریكراوی لەناو مەزەوی شیعەدا كارێكی رەوایە و نووسینگەی مارەبڕین هەیە, كاتی ئەو پێوەندییە نێرومێ خۆیان دیاری دەكەن لە یەك سەعاتەوە تا چەند مانگ. ئەوەیش بەپێی رێككەوتنێكی پێشوەختە.\nمەلا محەمەد دێروان مامۆستای ئاینی لە سنووری مەخموور، بەگوتەی خۆی ئەمساڵ سێ جار پێوەندی پێوە كراوە بۆ هاوسەرگیری مسیار، بەڵام ڕەتی كردووەتەوە، چونكە هیچ ڕێپێدانێكی ئاینی نییە.\nدێروان بە"وشە" دەڵێ، "ڕۆژێك هاتنە لام بۆ مارەبڕینێك، منیش وەك ئەركێكی ئاینی چووم، لەوێ بۆم دەركەوت ئەفسەرێكی سوپای عێراق لەگەڵ ژنێك بە نیازی هاوسەرگیری مسیارن، بۆیە ڕەتم كردەوە ئەو هاوسەرگیرییە تۆمار بكەم كە هەردووكیشیان كورد بوون".\n"لەلایەن یەكێتی زانایانی كوردستان پێوەندیمان پێوە كراوە كە هاوسەرگیری مسیار ڕێپێدراو نییە و نابێ بكرێت، بۆیە مامۆستایانی سەربە ئەو یەكێتییە نابێ ئەو گرێبەستە ئەنجام بدەن و لە فەرموودە و قورئانیش هیچ دەقێك نییە ڕێی پێ بدات" مامۆستا ئاینییەكەی مەخموور وای گوت.\nباسی لەوەش كرد، هاوسەرگیریی مسیار لە ئیسلامدا مێژوویەكی كۆنی نییە و لە نەوەتەكانی سەدەی رابردوودا زیاتر لە وڵاتانی كەنداوی عەرەبی بڵاو بووەتەوە، دواتر چەندان وڵاتی تری عەرەبی گرتووەتەوە وەك سعودیە و میسر، لە دیارترین ئەو زانایانەی ئیسلامیش كە مسیار بە هاوسەرگیرییەكی رەوا و شەرعی دەزانن، یوسف قەرزاوی سەرۆكی یەكێتی زانایانی مسوڵمانە.\nهەرێمی كوردستان زۆرینەی دانیشتوانەكەی مسوڵمانە، بەڵام دەیان ئاین و نەتەوەی تر هاوشانیان بە ئاشتی دەژین و هاوسەرگیری رێوڕەسمی خۆی هەیە.\nبەڵام یەكێتی زانایانی كوردستان ئەوە رادەگەیەنێت كە لەگەڵ لیژنەی فەتوا كۆبوونەوەیان كردووە لەسەر ئەو بابەتە و نەگەیشتن بە هیچ بڕیارێك كە هاوسەرگیری مسیار ڕێپێدراو بكات.\nمەلا جەلال خەیلانی جێگری سەرۆكی یەكێتی زانایانی كوردستان، بە"وشە"ی گوت، "هاوسەرگیریی مسیار بەهیچ شێوەیەك ڕێی پێ نەدراوە و داوا لە مامۆستایانی ئاینیی دەكەین مارەبڕینی مسیار ئەنجام نەدەن".\n"لەگەڵ لیژنەی فەتوا كۆ بووینەوە بۆ ئەوەی بگەین بە ئەنجامێك لەسەر ئەو جۆرە هاوسەرگیرییە، بەڵام دوای كۆبوونەوەیەكی چڕ، گەیشتینە ئەو بڕوایەی هاوسەرگیریی مسیار هیچ ڕێپێدانێكی شەرعی نییە و لە هەرێمی كوردستان نابێ مامۆستایانی ئاینی ئەو جۆرە هاوسەرگیرییە تۆمار بكەن". مەلا جەلال وای گوت.\nڕوونی كردەوە، تا ئێستە هیچ جۆرە هاوسەرگیرییەكی لەو شێوەیە لەلایەن مامۆستایانی ئاینی سەربە یەكێتیی زانایانی كوردستان تۆمار نەكراوە، ئەگەر بە نهێنیش كرابێت، ئەوا رای دەگەیەنین پێویستە مامۆستایانی ئاینی خۆیان بەدوور بگرن لەو جۆرە هاوسەرگیرییە و چیتر تۆماری نەكەن.\nبەڵام داكۆكیكارێكی مافی ژنان ئەوە ئاشكرا دەكات كە سكاڵایان لەسەر مامۆستایەكی ئاینی هەیە كە ئەو هاوسەرگیرییەی تۆمار كردووە و پێی وایە "ئەوە بە ئاشكرا پێشێلی یاساییە".\nهەورێ كاروان پارێزەر و چالاكی مافەكانی ژن، بۆ "وشە" ئاشكرای دەكات، لە ساڵی ڕابردوو سكاڵامان لەسەر مەلایەكی ئاینی تۆمار كرد كە سەربە حزبێكی ئیسلامی كوردستانە، بەڵام كێشەكەی بە ڕێككەوتنی كۆمەڵایەتی لەگەڵ بنەماڵەی ژنەكە چارەسەر كرد و لە دەرەوەی دادگای هەرێمی كوردستان بوو.\nوەک ئەو پارێزەرە باسی دەکات کەسێک لەگەڵ ژنێک ریک کەوتووە بە شێوەی مسیار هاوسەرگیری بکات و مەلاکەش مارەیانی دەکات بێ ئەوەی ماڵی بابی ئافرەتەکە ئاگادار بن.\nهەورێ دەڵێ "پێویست ناكات ژن هەراج بكرێن بەبیانووی نەبوونی ڕەگەزی بەرانبەر، ئەوە یەكێكە لە هەنگاوەكان بۆ بێڕێزی بە ئاین و تێكەڵكردنی لەگەڵ نەریتی نەشیاو لەژێر ناونیشانی جیاجیا، هەروەها مەرج نییە هەرچی مەلایەك گوتی ڕاست بێت، چونكە ئەم باسانە لە رێی كەسانی ئاینییەوە دێتە ناو كۆمەڵگە".\nڕێبوار قادر مامۆستای زانكۆیە و پشتگیری بۆچوونەكەی هەورێ دەكات كە "هاوسەرگیریی مسیار هەراجكردنی ژنە، بۆ ئەوەی ژن هاوسەرگیری لەگەڵ پیاوێك بكات، ئاسانكاری دەكات و لە بەشێك لە مافەكانی خۆی خۆش دەبێت، لەوانە نەفەقە و مارەیی و شوێنی مانەوە و ڕێگری لە دروستبوونی منداڵ، تەنیا پیاوەكە بۆ سەرجێی دەچێت بۆ لای ژنەكە یان بە پێچەوانەوە ژنەكە دەچێت بۆ لای پیاوەكە".\nقادر بۆ وشە گوتی "بەهیچ شێوەیەك لە ناو قورئان و فەرموودەدا ناوی مسیار نەهاتووە، ئەوەشی دەگوترێ بە فقی ئەحمەدی، ئەوا ئەو مەبەستە نییە، بەڵكو ژن دەتوانێ لە هاوسەرەكەی خۆش ببێت لەسەر مارەیی پاشەكی، كەچی ئێستە بەهەڵە لێكدانەوەی بۆ كراوە و بۆ كۆمەڵێك بەرژەوەندی تر بەكار دێت".\nتێسلا مۆدێل ئێكس به‌هۆی ئه‌م كێشه‌یه‌وه سه‌ركه‌وتوو نه‌بوو\nسه‌رۆك وه‌زیرانی لیسۆتۆ ژنه‌كه‌ی كوشت\nله هه‌ڵه‌بجه مزگه‌وت به دوو مانگ ته‌واو ده‌بێت به‌ڵام هۆڵی شانۆی نییه


✍ ئەم بابەتە بۆ دواجار لەلایەن: (م. ب.)ەوە لە: Jan 14 2018 12:54PM باشترکراوە


بلوومبێرگ: ئه‌مریکا تورکیای لا گرنگتره تاوه‌کوو کوردی سووریا\nSATURDAY, 10 AUGUST 2019 - 14:59\nبه‌شی جیهان- ئێلی لیک له یادداشتێکدا ده‌نووسێت: دروسته که ئه‌مریکا له ڕێگای ڕێککه‌وتنی ئه‌مدواییه‌ی له‌گه‌ڵ تورکیا ڕێگری له هێرشی ئه‌و وڵاته بۆ سه‌ر کوردی سووریا ده‌کات به‌ڵام له ئه‌نجامدا ئه‌مریکا تورکیای لای گرنگتره تاوه‌کوو کوردی سووریا.\nبه‌پێی هه‌واڵی کوردپرێس، تورکیا و ئه‌مریکا پاش هه‌ڕه‌شه تونده‌کانی ئه‌نقه‌ره نیسبه‌ت به ئه‌نجامدانی ئۆپه‌راسیۆنی سه‌ربازی بۆ سه‌ر کوردی سووریا له ئه‌گه‌ری دروست‌نه‌کردنی ناوچه‌ی ئارامی ژێر کۆنتڕۆڵی تورکیا له باکووری سووریا له ئه‌نجامدا ڕه‌زامه‌ندییان ده‌ربڕی که ناوه‌ندێکی ئۆپه‌راسیۆنی هاوبه‌ش بۆ دروست‌کردنی ناوچه ئارامه‌که پێکبهێنن.\nئێلی لیک گۆشه‌نووسی بواری ئاسایشی نیشتیمانی و سیاسه‌تی ده‌ره‌وه‌ی بلوومبێرگ ڕێککه‌وتنی ئه‌مدواییه‌ی ئه‌مریکا له‌گه‌ڵ تورکیا له‌پێناو دروست‌کردنی هاوسه‌نگی له په‌یوه‌ندییه‌کانی ئه‌و وڵاته له‌گه‌ڵ تورکیا وه‌ک هاوپه‌یمانی ئه‌ندامی ناتۆی ئه‌و وڵاته له‌لایێک و هێزی کوردی سووریا وه‌ک هاوپه‌یمانی ئه‌مریکا بۆ به‌ره‌نگاربوونه‌وه‌ی داعش له‌لایێکی‌تر به سوودمه‌ند ده‌زانێت به‌ڵام ته‌ئکید ده‌کاته‌وه که ئه‌مریکا به له‌به‌رچاوگرتنی به‌رژه‌وه‌ندیی درێژخایه‌نی خۆی و هاوپه‌یوه‌ند به هاوپه‌یمانێکی گه‌وره‌تر کورد وه‌لاوه ده‌نێت.\nناوبراو نووسیی: کورده‌کانی سووریا له نه‌بوونی هێزێکی کارامه‌ی عه‌ره‌بی خۆجێیی بوونه هاوپه‌یمانێکی باش بۆ ئه‌مریکا له سووریا و ئه‌مه‌ش له حاڵێکدایه که تورکیا هاوپه‌یمانی ئه‌ندامی ناتۆی ئه‌مریکایه که‌واته شتێک که له‌م ڕێککه‌وتنه‌دا نییه ته‌زمینی ئه‌مریکایه بۆ کورد به مه‌به‌ستی پاراستنی ئاسایشی ئه‌وان.\nگۆشه‌نووسی بلوومبێرگ له کۆتاییدا ئاماژه به‌وه ده‌کات که ستراتێژیی گه‌وره‌تری ئه‌مریکا ڕوو له هێزی کوردی سووریا یان یه‌په‌گه ده‌ڵیت: ئێمه ده‌ستخۆشی له یارمه‌تیی ئێوه ده‌که‌ین بۆ به‌ره‌نگاربوونه‌وه‌ی تیرۆریزم به‌ڵام ئه‌گه‌ر ئێوه ئێمه ده‌ردیسه‌ر و کێشه بۆ هاوپه‌یمانێکمان دروست بکه‌ن ئه‌وا ئێمه ئێوه ناپارێزین.


له‌م ته‌مه‌نه‌وه مه‌ترسی توشبوون به‌شێرپەنجەی کۆئەندامی هەرس دروست ده‌بێت\n13/01/2021 ژمارەی بینراو 489\nشێرپەنجەی کۆئەندامی هەرس و جگەر و ڕێڕەوی زەرداو ئەم شێرپەنجەیە بە تێکڕا بەربڵاو ترین و دیارترین هۆکارە بۆ گرفتی تەندروستی و مردن و دەستنیشان کردنی پێش وەخت دەبێتە هۆی چانسی زیاتر بۆ ڕزگار بوون یان دروست بوونی کەمترین کێشەی تەندروستی بۆ کەسانی تووش بوو.\nدكتۆر محمد پسپۆڕی هەناوی و سینگ و دڵ ده‌ڵێت" لە ۹۰٪ شێرپەنجەی کۆئەندامی هەرس و جگەر لەو کەسانەن تەمەنیان لە سەرووی ٥۰ ساڵین، بۆیە زۆربەی سەرچاوە پزیشکیەکان ڕێنمایی دەکەن کە لە ٥۰ ساڵی بە دواوە هەر چەند ساڵ جارێک پشکنینی بەدوواداچوون بکرێت بۆ ئەم جۆرە شێرپەنجەیە."\nدكتۆر محمد داوا له نه‌خۆشه‌كان ده‌كات هەر کاتێک پزیشکەکەت پێی ڕاگەیاندی کە پێویستە نازووری قۆڵۆن یان گەدە بکەی پێویستە بە زووترین کات و بێ دوودڵی و ترس ئەنجامی بدەی تا دڵنیا بیتەوە لەو بارەیەوە، چونکە بە داخەوە لەم چەند ساڵەی ڕابردوو شێرپەنجەی هه‌رس و جگەر لەوانه‌ی گەنجن و خوار ٥۰ ساڵن بە ڕێژەیەکی بەرچاو زیادی کردووە،کەبەشێکی زۆریان لە سەرەتای ئەم نه‌خۆشیە و چانسی بنبڕ کردنیان زۆرە.


كۆپته‌ره‌كه‌ی ئه‌ردۆغان جێگری سه‌رۆكوه‌زیران ده‌خاته خواره‌وه\nجێگری سه‌رۆكوه‌زیرانی توركیا نه‌عمان كورتولوش و هاوسه‌ره‌كه‌ی و وه‌زیری په‌روه‌رده نه‌بی ئاڤجی، چانكالا 18 ئاداری 2017\nتوركیا ئه‌ردۆغان كورتولوش چانكالا هۆڵه‌ندا\nله توركیا رۆژی 18 ئادار به "رۆژی شه‌هیدان و سه‌ركه‌وتنی شه‌ڕی چاناكالا" به ناو كراوه و به‌هۆیه‌وه ساڵانه رێوره‌سم به‌رێوه ده‌چێت.\nمیدیاكانی توركیا به وێنه‌وه كاتی گه‌یشتنی جێگری سه‌رۆك وه‌زیران نه‌عمان كورتولوش و هاوسه‌ره‌كه‌ی و وه‌زیری په‌روه‌رده نه‌بی ئاڤجی، به شوێنی رێوسمه‌كه بڵاو كرده‌وه، كه پاش دابه‌زینی له كۆپته‌ر به‌ره‌و شوێنی رێوره‌سمه‌كه ده‌چن.\nدواتر كۆپته‌ری سه‌رۆك كۆماری توركیا ره‌جه‌ب ته‌یب ئه‌ردۆغان له‌و شوێنه ده‌نشتێته‌وه، له‌كاتێكدا جێگری سه‌رۆكوه‌زیران و هاورێكانی به پیاسه له شوێنه‌كه دوور ده‌كه‌وتن، به‌ڵام به‌هۆی بای توندی په‌ره‌كانی كۆپته‌ر كورتولوش و هاوسه‌ره‌كه‌ی ده‌كه‌ونه خواره‌وه و وه‌زیری په‌روه‌ده‌ش به پێشه‌وه نزمبووه.\nهه‌ر له‌م رێوره‌سمه‌دا كاتێ كه ئه‌ردۆغان له كۆپته‌ره‌كه‌ی داده‌به‌زێت و به پیاسه به‌ره‌و شوێنی رێوره‌سمه‌كه ده‌ڕوات، چوار سه‌ربازی سواری ئه‌سپ به ریز وه‌ستاون.\nئه‌ردۆغان له‌و فه‌رمانده سه‌ربازییه‌ی یاورییه‌تی ده‌پرسێت نه‌ژادی ئه‌و ئه‌سپانه چین، ئه‌ویش وه‌ڵامێ ده‌داته‌وه و ده‌ڵێت دووانیان هۆڵه‌ندین.\nله كاتێكدا به هۆی رێگه‌نه‌دان به وه‌زیرانی ده‌ره‌وه و خێزانی توركیا بۆ چوونه ناو هۆله‌ندا، په‌یوه‌ندییه‌كانی نێوان هه‌ردوولا ئاڵۆزی و شه‌ڕه قسه و خۆپیشاندانێكی زۆری به خۆوه دیت و له‌ناو توركیا باس له پێویستی بایكۆتكردنی به‌رهه‌می هۆله‌ندا كرا.


بەشێوەیەکى چاوەڕواننەکراو پلەکانى گەرما لە پایزدا بەرزدەبنەوە\n10064 جار خوێندراوەتەوە\nدەستەی کەشناسی عێراق رایگەیاند، ئەمڕۆ پلەکانی گەرما لە سەرجەم پارێزگاکانی وڵات و هەرێم بەرزدەبنەوە و لە ١٤ پارێزگاش بە پارێزگاکانی هەرێمەوە ٤٠ پلەی سیلیزی تێدەپەڕێنێنن.\nئەمڕۆ شەممە، دەستەی کەشناسی عێراق راگەیەنراوێکی بڵاوکردەوە و تیایدا هاتووە، ئەمڕۆ شەممە ئاسمانی وڵات ساماڵ دەبێت و لەسەرجەم پارێزگاکان پلەکانی گەرما بەرزدەبنەوە بەشێوەیەک لە ١٤ پارێزگادا، بە هەرێمیشەوە پلەکانی گەرما ٤٠ پلەی سیلیزی تێدەپەڕێنن.\nبەگوێرەی راگەیەنراوەکە، رۆژی یەکشەممە پلەکانی گەرما لە هەرێم کەمێک بەرزدەبنەوە و لەناوچەکانی ناوەڕاست و باشور هاوشێوەی رۆژی پێشووتردەبن، هاوکات، لەناوچەکانی باشور ئاسمان پەڵە هەوردەبێت.\nراگەیەنراوەکە لەبارەی پێشبینی کەشوهەوای رۆژی دووشەممە ئاماژەی بەوەداوە، ئاسمانی هەرێم و ناوچەی ناوەڕاست ساماڵ دەبێت و لە باشوریش ساماڵ و پەڵە هەوردەبێت و لەسەرجەم پارێزگاکانیش پلەکانی گەرما نزمدەبنەوە.\nراگەیەنراوکەی دەستەی کەشناسی عێراق ئەوەشی خستووەتەڕوو، ئاسمانی ناوچەکانی ناوەڕاست و باشور ساماڵ دەبێت و دواتر بۆ پەڵە هەور دەگۆڕێت، هاوکات، ئاسمانی هەرێم ساماڵ دەبێت و کەمێک پەڵە هەوری دەبێت. پلەکانی گەرما لە هەرێم بەرزدەبنەوە، بەڵام لە ناوەڕاست و باشور هاوشێوەی رۆژی پێشووتردەبن.\nئەمە لەکاتێکدایە، دوێنێ نائیل عەلی شارەزاى کەشناسى لە بڵاوکراوەیەکدا ئاماژەى بەوە کرد "پێشبینى دەکرێت لەم مانگەدا یەکەم باران لە وەرزى پایزدا ببارێت". ئەوەشی خستبووەڕوو، تا دە رۆژی داهاتوو هیچ پێشبینییەک نییە بۆ باران بارین لە سەرتاسەری وڵاتدا.\nدەشڵێت، بە گوێرەی پێشبیینیەکان رەنگە لە مانگی تشرینی یەکەم و دووەم لەهەندێ ناوچە بارانێکی کەم ببارێت، پێشبینییەکانیش جیگیر نین و دەکرێ بگۆڕێن.


په‌رتوکا پیرۆز » 2 كورنتۆس » به‌شێ 12\nبینین و پەیامێن پاولۆسی\nیا فەرە شانازیێ ب خۆ ببەم. هەر چەندە یا بێ مفایە، لێ ئەز دێ هێمە سەر بینین و پەیامێن خودانی بۆ من ئاشكرا كرین.\nئەز مرۆڤەكی دنیاسم، باوەردارە ب مەسیحی، بەری چواردە ساڵان ئەو تا ئەسمانێ سێیێ[a] هاتە رەڤاندن. ئایا ب لەش ڤە بوو یان ژ دەرڤەی لەشی بوو، ئەز نزانم، خودێ دزانیت.\n-4 ئەز دزانم ئەڤ مرۆڤە بۆ بەهەشتێ هاتە رەڤاندن، ئایا ب لەش ڤە بوو یان ژ دەرڤەی لەشی بوو، ئەز نزانم، خودێ دزانیت. ئەوی تشتێن وەسا بهیستن كو مرۆڤ نەشێت دەربڕینێ ژێ بكەت و نابیت بەحس بكەت.\nئەز دێ شانازیێ ب ئێكێ هۆسا بەم، لێ ژ لاوازیا خۆ پێڤە، ئەز شانازیێ ب خۆ نابەم.\nئەگەر من بڤێت شانازیێ ببەم ژی، ئەز یێ بێئاقل نابم، چنكو ئەز راستیێ دبێژم. لێ ئەز خۆ ددەمە پاش دا كەس چ هزرێن باشتر بۆ من نەكەت، پتر ژ ئەو تشتێ وی ژ من دیتی یان ژ من بهیستی.\nداكو ئەز ژ بەر مەزنیا تشتێن بۆ من هاتینە ئاشكراكرن دفنبلند نەبم، د لەشێ من دا ستریەك بۆ من هاتە دان[b] ، هنارتیەكێ ئبلیسیە من ئازار ددەت، دا دفنبلند نەبم.\nبۆ ڤێ چەندێ ژی من سێ جاران هیڤی ژ خودانی كر كو ژ من دویر بئێخیت،\nلێ وی گۆتە من: «كەرەما من تێرا تە هەیە. چنكو هێزا من د لاوازیا مرۆڤی دا ب كاملی كار دكەت.» ئەڤجا ب هەمی دلخۆشی ئەز دێ شانازیێ ب لاوازیێن خۆ بەم، دا هێزا مەسیحی د من دا ئاكنجی ببیت.\nلەوما ئەز ب لاوازیان، كرێتكرنان، نەخۆشیان، تەپەسەركرنان و تەنگاڤیان ژ پێخەمەت مەسیحی كەیفخۆش دبم، چنكو دەمێ ئەز یێ لاواز، هنگی ئەز یێ ب هێزم.\nخەما پاولۆسی ل سەر كورنتۆسیان\nمن خۆ بێئاقل كر، لێ هەوە ئەز نەچار كرم. پێدڤی بوو ئەز ژ لایێ هەوە ڤە بهێمە پەسەندكرن، چنكو ئەز چ ژ ‹هنارتیێن بژارە› كێمتر نینم، هەر چەندە ئەز چ نینم.\nنیشانێن هنارتیەكێ راستەقینە، نیشان و مەندەهۆشی و حنێر[c] ب هەمی خۆڕاگرتن د ناڤ هەوە دا هاتنە ئەنجامدان.\nما هوین چ ژ جڤاكێن دی یێن باوەرداران كێمتر بوون، ژبلی كو من بارێ هەوە گران نەكر؟ ل من ببورن كو من ئەڤ مافێ هەوە خواری!\nئەڤە ئەز یێ ئامادەمە بۆ جارا سێیێ بهێمە نك هەوە و ئەز بارێ هەوە گران ناكەم. چنكو من مالێ هەوە نەڤێت، لێ من هوین دڤێن. نە یا فەرە زاڕۆك بۆ دایك و بابان مالی كۆم بكەن، لێ دایك و باب بۆ زاڕۆكان.\nئەز دێ ب هەمی دلخۆشی مالێ خۆ و گیانێ خۆ ژی بۆ هەوە مەزێخم. ئەگەر ئەز زێدەتر حەز ژ هەوە بكەم، ما هوین دێ كێمتر حەز ژ من كەن؟\nئەڤجا مگرتی ئەز بۆ هەوە بارگرانی نەبووم. لێ ئەز فێلبازم، من ب خاپاندنێ هوین یێن ب دەست خۆ ئێخستین![d]\nئایا ب رێكا ئەوێن من هنارتینە نك هەوە، من مالێ هەوە خواریە؟\nمن هیڤی ژ تیتۆسی كر و ئەو برا ل گەل هنارت. ما تیتۆسی مالێ هەوە خوار؟ ما مە ب هەمان گیانی كار نەكر؟ ما ل سەر هەمان رێكێ نەچووین؟\nما هوین هزر دكەن، ب درێژاهیا ڤێ نامەیێ، ئەم هەوڵ ددەین رویێن خۆ ل نك هەوە سپی بكەین؟ نەخێر، ل بەرامبەری خودێ ئەم ل دویڤ حەزا مەسیحی بۆ هەوە دئاخڤین، هەر تشتێ ئەم بكەین ژی، گەلی خۆشتڤیان، بۆ ئاڤاكرنا هەوەیە.\nئەز دترسم دەمێ بهێم، ئەز هەوە وەسا نەبینم هەروەكو من دڤێت و هوین من وەسا نەبینن هەروەكو هەوە دڤێت. دترسم هەڤڕكی، چاڤپێنەڕابوون، تۆڕەیی، جوداخوازی، بوهتان[e] ، نەكامی[f] ، خۆمەزنكرن و تێكڤەدان د ناڤ هەوە دا هەبن.\nئەز دترسم دەمێ جارەكا دی بهێمە نك هەوە، خودایێ من ل نك هەوە من شەرمزار بكەت و بۆ گەلەكان شینیێ بكەم، ئەوێن پێشتر گونەهـ كرین و ژ پویچاتی، دەهمەنپیسی و بێدەلنگیا وان كری ل خۆ نەزڤڕین.\na. 12:2 q ئەسمانێ سێیێ: ئەسمانێ هەری بلندە. ل فەرهەنگۆكێ بنێڕە ئەسمان*.\nb. 12:7 دبیت نەساخیەكە خودێ ئەو تووش كریێ، دا دفنبلند نەبیت.\nc. 12:12 q حنێر: ب عەرەبی ‹معجزة›\nd. 12:16 ل ڤێرێ پاولۆس ڤێ گۆتنێ بۆ مەبەستەكێ وەكو تڕانە دبێژیت.\ne. 12:20 q بوهتان: تاوانباركرنا بێ بنیات\nf. 12:20 q نەكامی: بەحسكرنا ئێكی ب خرابی.


29/8/2019 - 11:12\nئه‌فغانستان ماڵی یه‌كه‌می جیهادیه‌كان زنجیره‌ی (1)\nكاتێك ئه‌فغانستان له‌لایه‌ن سوپای یه‌كێتی سۆڤیه‌ته‌وه داگیركرا، ئه‌مریكا و هاوپه‌یمانه‌كانی نه‌یان توانی راسته‌وخۆ هیچ كاردانه‌وه‌یه‌كیان هه‌بێ، كه‌چی به‌شێوه‌یه‌كی ناراسته‌وخۆ كه‌وتنه به‌ستنی هاوپه‌یمانێتی و دروست كردنی گروپ و چه‌كداركردنی هۆزه ئه‌فغانیه‌كان و رێخۆشكردن بۆ هاتنی موجاهیدانی موسڵمان له ووڵاتان بۆ ئه‌م ووڵاته، بۆ به‌ره‌نگار بوونه‌وه‌ی له‌شكری رووسه‌كان.\nئه‌مریكا داگیركاری سۆڤیه‌تی له ئه‌فغانستان به جۆرێك نیشانی جیهانی ئیسلامی دا كه ووڵاتێكی موسڵمان له‌لایه‌ن ووڵاتێكی كافری بێ دینه‌وه داگیرده‌كرێ، ئه‌مه‌ش خێراترین و بگره كایگه‌رترین كاردانه‌وه‌ی ئه‌مریكا بوو دژ به له‌شكر كێشی سۆڤیه‌ته‌كان و سه‌ركه‌وتنێكی گه‌وره‌ش بوو له دیوێك بۆ خودی ئه‌مریكا و له دیوێكی تریش بۆ موجاهیده ئه‌فغانه‌كان، كه تیایدا موسڵمانان له ته‌واوی ووڵاتانی جیهانه‌وه هه‌رله ئه‌فریقاوه تا ئاسیای دوور و ووڵاتانی عه‌ره‌بیه‌وه بگره تا قه‌وقاز و كوردوستانه‌كه‌ی خۆشمانی گرته‌وه روویان كرده ئه‌فغانستان و وه‌ك موجاهیدێكی موسڵمان دژی ده‌سه‌ڵاتی كۆمه‌نیستی كه‌وتنه جه‌نگێكی خوێناوی كه ماوه‌ی ده ساڵی خایاند، تیایدا ملیۆنه‌ها مرۆڤی كرده قوربانی و كاولكردنی ناوچه‌كه‌ش. پاشان یه‌كێتی سۆڤیه‌ت به زیانێكی زۆره‌وه له ئه‌فغانستانه‌وه كشایه‌وه.\nلێره‌وه ئه‌وه‌ی ئێمه مه‌به‌ستمانه بیڵێین ئه‌وه‌یه هه‌ر ئه‌و شه‌رو داگیركاریه‌ی روسیا بوو كه به‌سپۆنسه‌ری ئه‌مریكا ئه‌فغانستان بوو به ماڵی گه‌رمی تیرۆریزم و نه‌وه‌یه‌كی جیهادی توندره‌وی به‌هێزی خولقاند كه به نه‌وه‌ی یه‌كه‌می سه‌له‌فی جیهادی ئیسلامی داده‌نرێت.\nله‌ناو ئه‌م باهۆزی شه‌رو دروست كردنی گروپ و هاتنی ژماره‌یه‌كی زۆری موجاهیده‌كان بۆ ناوچه‌كه، كه له ناویاندا ئه‌م سێ سه‌ركرده‌یه به‌ناوبانگه‌ی جیهادی ئیسلامی كه‌بریتی بوون له (ئوسامه بن لادن و ئه‌یمه‌ن زواهیری و عبدلله عه‌زام) وه‌ك قاره‌مانی ئه‌م یاریه له‌سه‌ر ده‌ستی ئه‌مریكا و به پاڵپشتی ئه‌وان ده‌ركه‌وتن.\nبه‌دڵنیایه‌وه له‌شكركێشی روسه‌كان بۆ سه‌ر ئه‌فغانستان بۆ ئه‌مریكیه‌كان زۆر گرنگ و جێگای بایه‌خ بوو، كه ره‌نگه ئه‌مریكا پێشتر نه‌خشه‌ی بۆ كێشابێ .\nزیبیگۆ بریجنیسكی كه پێشتر له سه‌رده‌می كارته‌ر راوێژكاری ئاسایشی نه‌ته‌وه‌یی ئه‌مریكا و ئه‌ندازیاری نه‌خشه رێگای ئه‌فغانیه‌كان بوو له پڕ چه‌ك كردنیان، ساڵًی 1998 بۆ رۆژنامه‌ی نوفیل ئه‌بزرفاتوری فه‌ره‌نسی ووتی" ئێمه روسه‌كانمان هان نه‌دا بۆ داگیركردنی ئه‌فغانستان، به‌ڵكو زیاتر بایه‌خمان به ئه‌گه‌ره‌كانی هاتنیان دابوو، به‌شێوه‌یه‌ك كه نه‌خشه‌یه‌كی نهێنیمان بۆكێشان تا بكه‌ونه ناو چاڵی ئه‌فغانیه‌كان.\nكاتێك ئه‌مریكا خه‌ونه‌كه‌ی له ئه‌فغانستان به‌دی دێنێت و سوپای روسه‌كان دوای ده‌ساڵ له شه‌رێ سه‌خت له‌گه‌ڵ موسڵمانان له‌م ووڵاته، له ساڵی 1989،سۆڤیه‌ت ناچار ده‌بێ سوپاكه‌ی بكشێنێته‌وه، ئیتر قۆناغێك و سه‌ره‌تایه‌كی به‌هێز له دونیای جیهادی ئیسلامی ده‌كه‌وێنه سه‌ر رێچكه‌و بنچینه‌یه‌كی به‌هێز، به‌تایبه‌تیش دروست كردنی رێكخراوی ئه‌لقاعیده به‌سه‌ركردایه‌تی ئوسامه بن لادن، كه له‌سه‌ره‌تادا له‌ناو باوه‌شی گه‌رمی ئه‌مریكادا گۆشه‌كرا، دوایش وه‌ك بینیمان ئه‌م رێكخراوه چۆن سیاسه‌تی خۆی گۆری و بوو به‌به‌ڵایه‌كی گه‌وره بۆ ئه‌مریكا و ناوچه‌كه، هه‌روا له ته‌قاندنه‌وه‌ی ناوه‌نده بازرگانیه‌كانی نیۆرك له 11سێپته‌مبه‌ری2001 و ئه‌نجامدانی چه‌ندان كرده‌وه‌ی تری خوێناوی له‌سه‌رانسه‌ری جیهاندا. هه‌ڵبه‌ته بزوتنه‌وه‌ی توندره‌وی تاڵیبانیش له ئه‌فغانستان وپاكستان هه‌رله هه‌مان ئایدیا و رێچكه‌وه سه‌رچاوه‌ی گرت كه ئه‌مریكا ساڵانێكی درێژ هه‌وڵی سه‌ختی دا بۆ دروست كردنیان. پاشان له‌وكاته‌وه هه‌موو بزوتنه‌وه سه‌له‌فیه جیهادیه ئیسلامیه‌كانی تر زاده‌ی ئه‌و واقعه بوون كه له ئه‌فغانستان سه‌ری هه‌ڵدا.\nدوای داگیركردنی عێراق و ئه‌فغانستانیش له ساڵانی 2002 و 2003 له‌لایه‌ن ئه‌مریكاوه ئه‌م رێچكه جیهادیه زۆر زیاتر په‌ره ده‌ستێنێ كه‌له‌هه‌ندێ باردا ده‌ستی ئه‌مریكا خۆشی تێدابوو.\nهه‌موو وانه‌كانی جیهادیه ئیسلامیه‌كان )به‌تایبه‌تی له‌عێراق و سوریا( كاریگه‌ری دوو مێژوویان له‌سه‌ر بوو یه‌كێكیان مێژوویه‌كی كۆنی درێژه له ته‌فسیركردنی جیاوازی (قورئان و سونه‌ت) كه‌ئه‌مه له‌به‌ره‌به‌یانی له‌دایك بوونی ئاینی ئیسلامه‌وه هه‌لقوڵاوه و به‌رده‌وام كه‌سانێك دواكه‌وته‌ی بوون. ئه‌وه‌ی تریان مێژوویه‌كی كورتی هه‌یه كه له‌قوڵایی ئه‌و ململانێیه شارستانی وئاینی یه‌ی كه‌له‌دوای روخاندنی ئیمپراتۆری عوسمانیه‌وه تا دروست بوونی ده‌وڵه‌تی ئیسرائیل و داگیركاریه‌كه‌ی سۆڤیه‌ت له ئه‌فغانستان و ئینجا ئه‌مریكا له عێراق و سۆماڵ و ئه‌فغانستانه‌وه سه‌رچاوه‌ی گرتوه، به‌ڵام ئه‌گه‌ر بیری سه‌له‌فی جیهادی و ته‌كفیریه‌كان پێشتر هه‌ر به لاوازی و ته‌نها له رووی ئایدیاوه بوونی خۆیان له نێو كۆمه‌ڵگاكانی ئیسلامی دا هه‌بوبێت، ئه‌وا له ئه‌فغانستان به‌یارمه‌تی سه‌ره‌كی ئه‌مریكا به‌كرده‌كی و زه‌بره‌وه هاتنه سه‌رسه‌كۆی رووداوه‌كان.\nله عێراق هه‌ر له‌دوای روخاندنی رژێمی سه‌دام حسین و ده‌سه‌ڵات گرتنه‌ده‌ستی له‌لایه‌ن ئه‌مریكیه‌كانه‌وه ( كه ئه‌وان به صه‌لیبیه‌كان ناو زه‌ندیان ده‌كرد) دوایش هاتنه سه‌ر حوكمی شیعه بۆیه‌كه‌م جار له عێراق دا، ئیتر بزوتنه‌وه جیهادیه ته‌كفیریه‌كان به‌راده‌یه‌كی زۆر بڵاو بونه‌وه. له‌سه‌ره‌تادا به‌سه‌رهه‌ڵدانی گروپه‌كه‌ی ئه‌بو مصعب زرقاوی ده‌ستی پێكرد كه به‌شێك بوو له رێكخراوی ئه‌لقاعیده له عێراق دا (( كه به‌نه‌وه‌ی دووه‌می سه‌له‌فیه‌تی جیهادی داده‌نرێت تا دروست بوونی رێكخراوی داعش)).\nبه‌هۆی بۆشایی ئه‌منی و لاوازی ده‌سه‌ڵاتی سیاسی حكومه‌ت له عێراقدا، كه‌شێكی له‌بار هاته كایه‌وه بۆ دروست بوون یاخود به‌ره‌و پێشچونی ئه‌م گروپه سونیه ته‌كفیریانه. بێگومان كێشه‌ی قوڵی خوێناوی مێژوویی نێوان شیعه و سونه كاریگه‌ری به‌هێزی هه‌بووه بۆ خه‌ست بوونه‌وه و دروست بوونی ئه‌م گروپانه، له‌كاتێكدا به‌درێژایی مێژوو شیعه‌كان له هیچ ووڵاتێكی عه‌ره‌بی نه‌یانتوانی بوو ده‌سه‌ڵات بگرنه ده‌ست، كاتێكیش له عێراق دێنه سه‌ر حوكم، گروپه سونیه ته‌كفیریه‌كان له هه‌مان چوارگۆشه‌ی جوله‌كه‌كان بگره خراپتریش سه‌یریان ده‌كردن، به‌تایبه‌تیش له دوای ئه‌وكاتانه‌ی كه سه‌دام حسین به شێوه‌یه‌كی گاڵته جاری و ووته‌ی ده‌مارگیری ملی كرا به‌په‌ت و له‌سێداره درا. هه‌ربۆیه‌ش له‌ساڵانێكی پێش دروست بوونی داعشه‌وه شه‌قامی عێراقی و شیعه‌كان هه‌میشه ئامانجی یه‌كه‌می تیرۆر بوون له‌لایه‌ن ئه‌و رێكخراوه توندره‌وه سونیانه‌وه.\nLi Îraqê daxwaza qedexeyê tê kirin


توێژینه‌وه‌یه‌ك: ئه‌م كه‌سانه به‌رگری به‌هێز له له‌شیاندا دژی كۆرۆنا دروست ده‌بێت\nتوێژینه‌وه‌یه‌ك: ئه‌م كه‌سانه به‌رگری به‌هێز له له‌شیاندا دژی كۆرۆنا دروست ده‌بێت\nئه‌نجامه‌كانی توێژینه‌وه‌یه‌كی نوێ تیایدا هاتووه ئه‌و كه‌سانه‌ی به قورسی و توندی توشی ڤایرۆسی كۆرۆنا ده‌بن و چاكده‌بنه‌وه ئه‌وه له له‌شیاندا به‌رگریه‌كی به‌هێز دژی ڤایرۆسی كۆرۆنا دروست ده‌بێت كه ده‌گاته نزیكه‌ی چوار مانگ.\nتیمێكی پزیشكی له كۆلێژی پزیشكی له زانكۆی هارڤارد و نه‌خۆشخانه‌ی" ماساتشوستس" ئاماژه‌یان بۆ ئه‌وه كردوه كه ده‌رئه‌نجامه‌كان به‌ڵگه‌یه‌كه بۆ ئه‌وه‌ی دژه ته‌نه‌كان تا چه‌ند له له‌شی كه‌سێكی چاكبوه‌وه له ڤایرۆسه‌كه ده‌مێنێته‌وه و ئه‌مه‌ش په‌یوه‌ندی ده‌بێت به ڕێژه‌ی بڵاوبوونه‌وه‌ی ڤایرۆسه‌كه له‌ناو هاوڵاتیاندا.\nئه‌نجامه‌كانی توێژینه‌وه‌یه‌ك كه له Science Immunology بڵاوكراوه‌ته‌وه و تیایدا داتا له‌سه‌ر خوێنی 343 نه‌خۆشی توشبوو به ڤایرۆسی كۆرۆنا شیكراوه‌ته‌وه و %93 توشبوه‌كان دۆخیان زۆر خراپ بووه و گه‌یه‌ندراونه‌ته نه‌خۆشخانه بۆ وه‌رگرتنی چاره‌سه‌ر، توشی كۆكه و تا و هه‌ناسه توندی بوون.\nله خوێنی به‌شداربوه‌كاندا ڕێژه‌ی IgG هه‌تا ماوه‌ی 4 مانگ به‌رز بووه و ئه‌مه‌ش مانای ئه‌وه ده‌گه‌یه‌نێت ئه‌و كه‌سانه‌ی به توندی توشی ڤایرۆسه‌كه ده‌بن هه‌تا ئه‌و ماوه‌یه ئه‌گه‌ری هه‌یه پارێزراو بن له دوباره توشبوونه‌وه.\nئه‌م بابه‌ته 5240 جار خوێنراوه‌ته‌وه


ئارام : شاسواری رەنجدەران\n31/1/2019 03:25 PM\nشەهید ئارام سەركردەیەكی دیارو روناكبیریی كۆمەڵەی رەنجدەرانی كوردستان‌و یەكێتیی نیشتمانیی كوردستان بوو، رۆڵی دیاری لەبواری سیاسی‌و روناكبیردا هەبووە. لەغیابی سەركردایەتیی كۆمەڵەی رەنجدەرانی كوردستاندا، وەك رابەری كۆمەڵە‌و سەرۆكی كۆمیتەی هەرێمەكان رەفتاری كرد‌و هیمەتێكی گەورەی شۆڕشگێڕانەی نواند بۆ هەڵگیرسانەوەی شۆڕشی نوێ‌و بەئەندازیاری جێبه‌جێكردنی ئەو دەستپێشخەرییە مێژووییە دادەنرێ.\nشاسوار جەلال سەعید غەنی كە لەخەباتی شارو شاخدا بەئارام ناسراوە، ساڵی 1947 لەگەڕەكی مەڵكەندی شاری سلێمانی لەدایك بووە.قۆناغەكانی خوێندنی لەسلێمانی‌و بەغدا تەواو كردووە‌و ساڵی 1970 بڕوانامه‌ی به‌كالۆریۆسی له كۆلیجی بازرگانیی زانكۆی به‌غدا به‌ده‌ست هێنا.\nئارام لەسەرەتای دامەزراندنی كۆمەڵەی رەنجدەرانی كوردستانەوە پەیوەندی كردووە‌و رۆڵی دیاری لەگەشەپێدان‌و بڵاوكردنەوەی بیرو باوەڕەكانیدا هەبووە‌و بایەخێكی زۆریشی بە رێكخراوەكانی خوێندكاران‌و لاوان داوە‌و یەكێك لەكادیرە دیارو هەڵسوڕاوەكانیان بووە.\nئارام تێكۆشەرێكی ئازا‌و بەهەڵویست بووە‌و ساڵی 1974 بەشداری شۆڕشی ئەیلولی كردووە‌و لەدوای شكستی ئەو شۆڕشە، لەتێكۆشان لە كۆمەڵەدا بەردەوام بووە‌و رۆڵێكی دیاری لە ئامادەكارییەكانی دەستپێكردنەوە‌و هەڵگیرسانەوەی شۆڕشی نوێدا هەبووە‌و بۆ ئه‌و مه‌به‌سته چووه شاخ و لەو پێناوەشدا گیانی خۆی بەخشی.\nبێ لەبواری سیاسی، ئارام بایەخێكی زۆریشی بەبواری فكری‌و رۆشنبیری داوە، لەساڵی 1972ەوە وتارەكانی لەرۆژنامەی هاوكاری بڵاو دەكردەوە‌و لەوتارەكانیدا بایەخی بەبیروباوەڕی چەپ‌و ئەزمونی خەباتی گەلان داوە‌و بەشێكی ئەو وتارانەی كە ساڵانی 1972و 1973 لە‌و رۆژنامەیەدا بڵاوی كردونەتەوە، ساڵی 1982 لەشاخ‌و لەدووتوێی كتێبێكدا بەناوی( ئارام‌و بزووتنەوەی ئینتەرناسیونالیستی)كە مەلا بەختیار پێشەكی بۆ نوسیوە چاپ‌و بڵاوكراتەوە.بەشێكی تری نوسینەكانی بەناوی (هەڵبژاردەیەك لەنوسینەكانی شەهید ئارام) كەنەجمەدین عەزیز(سالار) پێشەكی بۆ نوسیوە، لەساڵی 1980 لەچاپخانەی شەھید برایم عەزۆ لەگوندی زەڵێ چاپ‌و بڵاو كراوەتەوە.محەمەد عەبدولكەریم سۆڵەیی لەساڵی 2007 بەشێكی نوسینەكانی شەهید ئارامی لە دووتوێی كتێبیكی دوو بەرگیدا چاپ‌و بڵاو كردۆتەوە.\nهەروەها ئەكادیمیای هۆشیاری‌و پێگەیاندنی كادیرانیش لەچوارچێوەی چاپكردنەوەی ئەدەبیاتی شۆڕشی نوێدا بەشێك لە بەرهەمەكانی ئارامی چاپ‌و بڵاوكرۆدتەوە.ساڵی 2012 فەرید ئەسەسەرد نامیلكەیەكی بەناوی (ئارام‌و رۆڵی لەبزووتنەوەی سیاسیدا) بڵاو كرۆدتەوە‌و نامیلكەكە لێكۆڵینەوەیەكی وردە تیشك ئەخاتە سەر بیرو تێڕوانینە سیاسییەكانی ئارام.\n41ساڵ لەمەوبەر‌و لە 31ی كانونی دووەمی 1978 ئەم سەركردەو روناكبیرە گەورەیە بەدەستی خائینانی كورد شەهید كرا‌و لەگوندی تەنگیسەری ناوچەی قەرەداخ بەخاك سپێردرا.\nدرودی رێز‌و وەفا‌و ئەمەكداری بۆ گیانی پاك‌و پیرۆزی كاك ئارامی سەركردە‌و روناكبیر.\nئینسكۆپیدیای یەكێتیی نیشتمانیی كوردستان، لەبڵاوكراوەكانی ئەكادیمیای هۆشیاری‌و پێگەیاندنی كادیران-2016.\nده‌با فاشیه‌كان بزانن\nئەوا ئێستاش لەكوردستانی ئاراما\nلەكوردستانی قەتماغە‌و كێڵگەی زاما\nهەر ده‌وه‌نه‌و بن تاشە بەردی چیایە\nقوتابخانەی دروستبوونی ئارامێكی تری تیایە


زایینی: ٠١-١١-٢٠١٧ - هەتاوی: ١٣٩٦/٠٨/١٠ - ١١:٣٨ تاران قه‌باره‌ی فۆنت:\nلەم کۆبوونەوەیەدا سەرکردەی باندەکانی دەسەڵات بەشێوەی هاوبەش هۆشدارییان دا لەمەڕ تەحریمە نوێیەکان و وەک بڵیی لە ئێستادا گومانێک بەنیسبەت داهاتوو و چارەنووس لەلای خەڵک بوونی نییە، ڕایانگەیاند: ترامپ دەیهەوێ "دڵەڕاوکێ" بخزێنێتە نێو ئابووریی ڕێژیم و بەم پیلانە خەڵک لە بەرامبەر داهاتووی ئابووری و پێشکەوتنی وڵات تووشی گومان و شک بکەن.\nبەپێی ڕاپۆرتێک کە ڕۆژنامەی "آرمان" لەمبارەوە بلاوی کردۆتەوە، لەم دانیشتنە سێ‌قۆڵییەدا ڕوحانی وتوویەتی: ناهۆمێدکردن و هیوابڕاو کردنی خەڵک بەتایبەت توێژی لاوان بەرامبەر بە داهاتووی وڵات لەباری ئابوورییەوە سەرەکیترین هۆکاری چوونەسەری خەسارە کۆمەلایەتییەکانە بۆیە پێویستە کە ئێمە خەڵک بۆ داهاتوویەکی گەش هیوادار بکەین.\nهەروەها بەپێی ڕاپۆرتی ڕۆژنامەی "اطلاعات" لەمبارەوە عەلی لاریجانی وتوویەتی: ئامانجی سەرەکی ئامریکاییەکان لە فازی نوێی گەمارۆکان بریتییە لە درووست کردنی ترس لای سەرمایەدانەرانی نێوخۆیی و دەرەکی بۆ کشانەوە لە دانانی سەرمایەکانییان لە ئێراندا.\nڕێکەوتی ٩ی خەزەڵوەر وەزارەتی خەزێنەداری ئامریکا بە جێبەجێ کردنی "کاتسا" زیاتر لە ٤٠ بەرپرس و دامەزراوە و کۆمپانیای سەر بە سپای تێرۆریستی پاسدارانی تەحریم کرد کە ئەمە زیانێکی بەرچاو بە هەیکەلی ئۆختاپوسی سپا دەگەیەنێ.


سلێمانیی: ئه‌میری كۆمه‌ڵ له‌گه‌ڵ كاندیدانی هه‌ڵبژاردنی ڕابردووی په‌رله‌مان كۆبۆوە – پێگەی فەرمی مامۆستا عەلی باپیر\nسلێمانیی: ئه‌میری كۆمه‌ڵ له‌گه‌ڵ كاندیدانی هه‌ڵبژاردنی ڕابردووی په‌رله‌مان كۆبۆوە\nOn تشرینی دووهەم 3, 2018\nئەمڕۆ شەممە 3/11/2018 مامۆستا عه‌لی باپیر ئه‌میری كۆمه‌ڵی ئیسلامیی كوردستان له شاری سلێمانیی‌و به ئاماده‌بوونی ئه‌ندامانی ئه‌نجوومه‌نی سیاسیی له‌گه‌ڵ كاندیدانی لیستی 194ی كۆمه‌ڵی ئیسلامیی بۆ هه‌ڵبژاردنی ڕابردووی په‌رله‌مان كۆبوونه‌وه.\nله كۆبوونه‌وه‌كه‌دا مامۆستا عەلی باپیر هه‌وڵ‌و ماندووبونی سه‌رجه‌م كاندیده‌كانی به‌رز نرخاندو ده‌ستخۆشیی‌و سوپاسی خۆی‌و ئه‌نجوومه‌نی سیاسیی ئاراسته كردن.\nله‌به‌رانبه‌ر هه‌وڵ‌و ماندوبوونیان له سه‌رخستنی لیستی كۆمه‌ڵی ئیسلامیی بۆ په‌رله‌مانی كوردستان، مامۆستا عه‌لی باپیر ئاماژه‌ی بۆ ئه‌وه‌كرد به‌و پێیه‌ی لیستی كۆمه‌ڵی ئیسلامیی سه‌ركه‌وتنی به‌رچاوی به‌خۆیه‌وه بینیوه ئه‌وه ئاماژه‌یە بۆ سه‌ركه‌وتنی ته‌واوی كاندیده‌كان.\nئه‌میری كۆمه‌ڵی ئیسلامیی پیرۆزبایی له كاندیده سه‌ركه‌وتووه‌كان كردو وێرای سوپاس‌و پێزانین ئاماژه‌ی بۆ ئه‌وه‌كرد به هه‌وڵ‌و ماندوبوونی سه‌رجه‌م كاندیده‌كان توانراوه چه‌ند كاندیدێكی نوێ بچێته په‌رله‌مانی كوردستانه‌وه.\nهه‌روه‌ها سوپاس‌و پێزانینی خۆی ئاراسته‌ی فراكسیۆنی كۆمه‌ڵ له خولی چواره‌می په‌رله‌مانی كوردستان كردو ده‌ستخۆشییشی له تیمی كۆمه‌ڵی ئیسلامیی له كابینه‌ی پێشووی حكوومه‌ت كردو جه‌ختی له‌وه كردوه كه سه‌ركه‌وتوانه ئه‌ركه‌كانی سه‌رشانیان ئه‌نجامداوه.\nله به‌شێكی دیكه‌ی كۆبوونه‌وه‌كه‌دا ئه‌میری كۆمه‌ڵی ئیسلامیی دووپاتی كرده‌وه كه كۆمه‌ڵ له‌سه‌ر سیاسه‌ت‌و هه‌ڵوێسته‌كانی ڕابردووی له چوار ساڵی داهاتوو به‌رده‌وام ده‌بێت.


هێڤیدار ئه‌حمه‌د: نە كه‌ركوک و نە پارێزگار هیچیان هی یەکێتی نین\nئەندامێکی پەرلەمانی کوردستان لە فراکسیۆنی پارتی رایگەیاند، پێكهێنانی حكومه‌ت له 7/11 تێناپه‌ڕێت، كێ بێت یا نا هه‌ر پێكده‌هێنرێت له كاتی خۆیدا و دەشڵێت"نە كه‌ركوك هی یه‌كێتیه وه نه ئه‌و پۆسته‌ش هی یه‌كێتیه به‌ڵكو كه‌ركوك هی كوردستانه، پێمان خۆش نیه كه‌سێك ببێته پارێزگار به‌ڵام كابرایه‌كی حه‌شدی شه‌عبی ده‌سه‌ڵاتی به‌سه‌ردا هه‌بێت."\nهێڤیدار ئه‌حمه‌د، ئەندامی پەرلەمانی کوردستان له‌باره‌ی كۆبونه‌وه‌كه‌ی په‌رله‌مان وتی" كۆبونه‌وه‌كه‌ی په‌رله‌مان بۆ ئه‌وه‌یه تا دوو هه‌فته پشووی په‌رله‌مان كورت بكه‌ینه‌وه ئه‌و ماوه‌یه ده‌كرێته دانیشتنی ئاسایی په‌رله‌مانی هه‌رێمی كوردستان بۆ ئه‌وه‌ی ده‌رفه‌ت بدرێت، چونكه لایه‌نه‌كان له‌پارتی دیموكراتی كوردستان و لایه‌نه‌كانی تر كاندیدییان بۆ پۆستی وه‌زاره‌ته‌كان ئاماده‌یه ،به‌ڵام هه‌ست ده‌كه‌ین له یه‌كێتی نیشتمانی كوردستان كاندیده‌كانیان ئاماده‌نین ده‌رفه‌تێكیشه بۆ ئه‌وان به‌ڵام له‌هه‌موو حاڵه‌ته‌كان له 7/11 یا پێش ئه‌و واده‌یه حكومه‌ت پێکدەهێنرێت، به‌ڵام له‌و واده‌یه تێناپه‌ڕێت چونكه دوا واده‌ی یاساییه، به 48 كاتژمێر پێش ئه‌وه سیڤی وه‌زیره‌كان گه‌یشته ده‌ست په‌رله‌مانتاران ئه‌وكات په‌رله‌مان ئاماده‌ی كۆبونه‌وه‌یه بۆ متمانه دان به ئه‌ندامانی كابینه‌ی نوێی حكومه‌ت."\nسەبارەت بە پۆستی پارێزگاری کەرکوک هێڤیدار ئه‌حمه‌د بە دەنگی ئەمریکای راگەیاندوە" جارێ ته‌نها مافی یه‌كێتی نیه كه بڵێت ئێمه پارێزگار داده‌نێین یه ته‌نها ئه‌و ناوه بێت كه ئێمه دایده‌نێین، هیچ كه‌س به ئه‌ندازه‌ی پارتی به‌خه‌م كه‌ركوكه‌وه نه‌بووه شۆڕشی له‌سه‌ر داناوه، "بارزانی نه‌مر" ژیانی خۆی له‌سه‌ر كه‌ركوك دانا وه ڕیفراندۆم-یشمان له‌سه‌ر كه‌ركوك دانا، وه پارێزگاری كه‌ركوك هی یه‌كێتی نیه تا یه‌كێتی بێت بڵێت ئه‌م ناوه داده‌نێم و ده‌بێت پارتی بێته ژێرباری من، شتێكی هه‌مه لایه‌نه‌یه پۆستێكی كوردییه و كوردستانیه ئێمه‌ش ده‌بێت قسه‌ی خۆمان هه‌بێت وه پێمان باشه هه‌موو لایه‌نه‌كان ڕێك بكه‌ون، مه‌رج نیه یه‌كێتی بێت به‌ڵكو باشتره بۆ ئێستا كه‌سێكی بێ لایه‌ن بێت، واته نه‌كه‌ركوك هی یه‌كێتیه وه نه ئه‌و پۆسته‌ش هی یه‌كێتیه به‌ڵكو كه‌ركوك هی كوردستانه وه ئه‌و پۆسته‌ش هی كورده ئه‌وه لای ئێمه بڕاوه‌ته‌وه، پێمان خۆش نیه كه‌سێك ببێته پارێزگار به‌ڵام كابرایه‌كی حه‌شدی شه‌عبی ده‌سه‌ڵاتی به‌سه‌ردا هه‌بێت."\nئەو ئەندامەی پەرلەمانی کوردستان وتیشی" نازانم یه‌كێتی ئیش بۆ پۆست ده‌كات یا بۆ كوردستان؟ پێشتریش هه‌ر له‌سه‌ر چه‌ند پۆستێك به‌شداری كۆبونه‌وه‌ی په‌رله‌مان بۆ هه‌ڵبژاردنی ده‌سته‌ی سه‌رۆكایه‌تی په‌رله‌مان و هه‌ڵبژاردنی لیژنه‌كان و سه‌رۆكی هه‌رێمیان نه‌كرد، جا ده‌بێت یه‌كێتی خۆی ساغ بكاته‌وه ئیش بۆ پۆست ده‌كات؟ یا بۆ كوردستان؟ بابه‌ته‌كه لێره‌دا یاسایه كۆتا واده بۆ پێكهێنانی حكومه‌ت 7/11 كێ دێته ناو حكومه‌ت یا خود نایه كابینه‌ی نوێی حكومه‌ت هه‌ر پێكده‌هێنرێت وه چاوه‌ڕوان ده‌كرێت یه‌كێتی بێت و ئه‌گه‌ره گه‌وره‌كه هاتنیانه به‌ڵام ئه‌گه‌ر نه‌هات ئه‌وا تا 7/11 حكومه‌ته‌كه پێكدێت نه‌له‌به‌ر خاتری" پارتی-نه گۆڕان- نه‌یه‌كێتی) نه‌هیچ لایه‌ك پێكهێنانی حكومه‌ت دواناخه‌ین ."